2011O0014 — MT — 05.06.2014 — 002.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

►B LINJA GWIDA TAL-BANK ĊENTRALI EWROPEW tal-20 ta’ Settembru 2011 dwar l-istrumenti u l-proċeduri tal-politika monetarja tal-Eurosistema (riformulazzjoni) (BĊE/2011/14) (2011/817/UE) (ĠU L 331, 14.12.2011, p.1)

Emendat bi:









▼B

LINJA GWIDA TAL-BANK ĊENTRALI EWROPEW

tal-20 ta’ Settembru 2011

dwar l-istrumenti u l-proċeduri tal-politika monetarja tal-Eurosistema

(riformulazzjoni)

(BĊE/2011/14)

(2011/817/UE)







IL-KUNSILL GOVERNATTIV TAL-BANK ĊENTRALI EWROPEW, Wara li kkunsidra t-Trattat dwar il-Funzjonament tal-Unjoni Ewropea, u partikolarment l-ewwel inċiż tal-Artikolu 127(2) tiegħu, Wara li kkunsidra l-Istatut tas-Sistema Ewropea tal-Banek Centrali u tal-Bank Centrali Ewropew, partikolarment l-ewwel inċiż tal-Artikolu 3.1, u l-Artikoli 12.1, 14.3 u 18.2, u l-ewwel paragrafu tal-Artikolu 20 tiegħu, Billi: (1) Il-Linja Gwida BĊE/2000/7 tal-31 ta’ Awwissu 2000 dwar l-istrumenti u l-proċeduri tal-politika monetarja tal-Eurosistema ( 1 ) ġiet emendata sostanzjalment bosta drabi ( 2 ). Peress illi jridu jsiru aktar emendi, hija għandha tkun riformulata fl-interessi taċ-ċarezza. (2) Il-kisba ta’ politika monetarja waħdanija tinvolvi d-definizzjoni tal-istrumenti u l-proċeduri li jridu jintużaw mill-Eurosistema sabiex tiġi implimentata tali politika b’mod uniformi fl-Istati Membri li l-munita tagħhom hija l-euro. (3) L-obbligu tal-verifika għandu japplika biss għal dawk id-dispożizzjonijiet li jirrappreżentaw bidla sostanzjali meta mqabblin mal-Linja Gwida BĊE/2000/7, Billi: ADOTTA DIN IL-LINJA GWIDA:







Artikolu 1

Prinċipji, strumenti, proċeduri u kriterji għall-implimentazzjoni tal- politika monetarja waħdanija tal-Eurosistema

Il-politika monetarja waħdanija għandha tkun implimentata skont il-prinċipji, strumenti, proċeduri u kriterji speċifikati f’Annessi I u II għal din il-Linja Gwida. Il-banek ċentrali nazzjonali (BĊNi) għandhom jieħdu l-miżuri kollha xierqa biex iwettqu l-operazzjonijiet ta’ politika monetarja skont il-prinċipji, strumenti, proċeduri u kriterji speċifikati f’Annessi I u II għal din il-Linja Gwida.

Artikolu 2

Verifika

Il-BĊNi għandhom jgħaddu lill-Bank Ċentrali Ewropew (BĊE) sal-11 ta’ Ottubru 2011 id-dettalji tat-testi u l-mezzi li permezz tagħhom huma bi ħsiebhom jikkonformaw ma dawk id-dispożizzjonijiet ta’ din il-Linja Gwida li jirrappreżentaw bidliet sostanzjali meta mqabblin mal-Linja Gwida BĊE/2000/7.

Artikolu 3

Revoka

1. Il-Linja Gwida BĊE/2000/7 hija mħassra mill-1 ta’ Jannar 2012.

2. Referenzi għal-Linja Gwida revokata għandhom jinftehmu bħala referenzi għal din il-Linja ta’ Gwida.

Artikolu 4

Dispożizzjonijiet finali

1. Din il-Linja Gwida għandha tidħol fis-seħħ jumejn wara l-adozzjoni tagħha.

2. Din il-Linja Gwida għandha tapplika mill-1 ta’ Jannar 2012.

Artikolu 5

Indirizzati

Din il-Linja Gwida hija indirizzata lill-banek ċentrali kollha tal-Eurosistema.









ANNESS I

L-IMPLIMENTAZZJONI TAL-POLITKA MONETARJA FIŻ-ŻONA TAL-EURO

Dokumentazzjoni ġenerali fuq l-istrumenti u l-proċeduri tal-politika monetarja tal-Eurosistema

WERREJ INTRODUZZJONI DESKRIZZJONI FIL-QOSOR TAL-QAFAS TAL-POLITIKA MONETARJA 1.1. Is-Sistema Ewropea ta’ Banek Ċentrali 1.2. L-għanijiet tal-Eurosistema 1.3. L-istrumenti tal-politika monetarja tal-Eurosistema 1.3.1. Operazzjonijiet ta’ suq miftuħ 1.3.2. Faċilitajiet permanenti 1.3.3. Riżervi minimi 1.4. Kontropartijiet 1.5. Assi sottostanti 1.6. Modifiki għall-qafas politiku monetarju KONTROPARTIJIET ELIĠIBBLI 2.1. Kriterji ġenerali ta’ eligibbiltà 2.2. Għażla ta’ kontropartijiet għal sejħiet għal offerti mgħaġġla u operazzjonijiet bilaterali 2.3. Sanzjonijiet f’każ ta’ nuqqas ta’ konformità ma’ obbligi ta’ kontroparti 2.4. Miżuri possibbli fuq il-bażi ta' prudenza jew wara każ ta' inadempjenza 2.4.1. Miżuri fuq il-bażi ta’ prudenza 2.4.2. Miżuri wara l-każ ta’ inadempjenza 2.4.3. Applikazzjoni proporzjonata u mhux diskriminatorja ta’ miżuri diskrezzjonali OPERAZZJONIJIET TA’ SUQ MIFTUĦ 3.1. Tranżazzjonijiet irriversjati 3.1.1. Konsiderazzjonijiet ġenerali 3.1.2. Operazzjonijiet ta’ rifinanzjament ewlenin 3.1.3. Operazzjonijiet ta’ rifinanzjament fuq żmien itwal 3.1.4. Operazzjonijiet irriversjati ta’ irfinar 3.1.5. Operazzjonijiet irriversjati strutturali 3.2. Tranżazzjonijiet diretti 3.2.1. Tip ta’ strument 3.2.2. Natura legali 3.2.3. Kundizzjonijiet tal-prezzijiet 3.2.4. Karatteristiċi operattivi oħrajn 3.3. Ħruġ ta’ ċertifikati ta’ dejn tal-BĊE 3.3.1. Tip ta’ strument 3.3.2. Natura legali 3.3.3. Termini tal-imgħax 3.3.4. Karatteristiċi operattivi oħrajn 3.4. Swaps tal-kambju barrani 3.4.1. Tip ta’ strument 3.4.2. Natura legali 3.4.3. Valuta u termini tar-rata tal-kambju 3.4.4. Karatteristiċi operattivi oħrajn 3.5. Ġbir ta’ depożiti b’terminu fiss 3.5.1. Tip ta’ strument 3.5.2. Natura legali 3.5.3. Termini tal-imgħax 3.5.4. Karatteristiċi operattivi oħrajn FAĊILITAJIET PERMANENTI 4.1. Il-faċilità ta’ self marġinali 4.1.1. Tip ta’ strument 4.1.2. Natura legali 4.1.3. Kundizzjonijiet ta’ aċċess 4.1.4. Maturità u termini tal-imgħax 4.1.5. Sospensjoni tal-faċilità 4.2. Il-faċilità ta’ depożitu 4.2.1. Tip ta’ strument 4.2.2. Natura legali 4.2.3. Kundizzjonijiet tal-aċċess 4.2.4. Maturità u termini tal-iimgħax 4.2.5. Sospensjoni tal-faċilità PROĊEDURI 5.1. Proċeduri ta’ sejħiet għal offerti 5.1.1. Konsiderazzjonijiet ġenerali 5.1.2. Kalendarju ta’ operazzjonijiet tas-sejħiet għal offerti 5.1.3. Tħabbir ta’ operazzjonijiet ta’ sejħiet għal offerti 5.1.4. Preparazzjoni u sottomissjoni ta’ offerti mill-kontropartijiet 5.1.5. Proċeduri ta’ allokazzjoni ta’ sejħiet għal offerti 5.1.6. Tħabbir tar-riżultati tas-sejħiet għal offerti 5.2. Proċeduri għall-operazzjonijiet bilaterali 5.2.1. Konsiderazzjonijiet ġenerali 5.2.2. Kuntatt dirett mal-kontropartijiet 5.2.3. Operazzjonijiet eżegwiti permezz ta’ boroż u aġenti tas-suq 5.2.4. Tħabbir ta’ operazzjonijiet ta’ sejħiet għal offerti 5.2.5. Jiem ta’ operazzjoni 5.3. Proċeduri ta’ saldu 5.3.1 Konsiderazzjonijiet Ġenerali 5.3.2 Saldu ta’ operazzjonijiet ta’ suq miftuħ 5.3.3 Proċeduri tat-tmiem il-jum ASSI ELIĠIBBLI 6.1. Konsiderazzjonijiet ġenerali 6.2. Speċifikazzjonijiet ta’ eliġibbiltà għall-assi sottostanti 6.2.1. Kriterji ta’ eliġibbiltà għal assi negozjabbli 6.2.2. Kriterji ta’ eliġibbiltà għal assi mhux negozjabbli 6.2.3. Ħtiġijiet addizzjonali għall-użu ta’ assi eliġibbli 6.3. Qafas tal-valutazzjoni ta’ kreditu tal-Eurosistema 6.3.1. Ambitu u elementi 6.3.2. Twaqqif ta’ standards ta’ kreditu għoljin għal assi negozjabbli 6.3.3. Twaqqif ta’ standards ta’ kreditu għoljin għal assi negozjabbli 6.3.4. Kriterji ta’ aċċettazzjoni għal sistemi ta’ valutazzjoni ta’ kreditu 6.3.5. Monitoraġġ tal-prestazzjoni għal sistemi ta’ valutazzjoni tal-kreditu 6.4. Mizuri ghall-kontroll tar-riskju 6.4.1. Prinċipji ġenerali 6.4.2. Miżuri ta’ kontroll ta’ riskju għal assi negozjabbli 6.4.3. Miżuri ta’ kontroll ta’ riskju għal assi mhux negozjabbli 6.5. Prinċipji ta’ valutazzjoni ta’ assi sottostanti 6.5.1. Assi negozjabbli 6.5.2. Assi mhux negozzjabbli 6.6. Użu transkonfinali ta’ assi eliġibbli 6.6.1. Mudell tas-sistema bankarja ċentrali korrispondenti 6.6.2. Rabtiet bejn sistemi ta’ saldu ta’ titoli 6.6.3. CCBM bil-links 6.6.4. Is-CCBM bis-servizzi ta' ġestjoni tal-kollateral triparty 6.7. Aċċettazzjoni ta’ kollateral mhux iddenominat f’euro f’kontinġenzi RIŻERVI MINIMI 7.1. Konsiderazzjonijiet ġenerali 7.2. Istituzzjonijiet suġġetti għall-obbligu tar-riżerva minima 7.3. Determinazzjoni ta’ riżervi minimi 7.3.1. Bażi tar-riżerva u proporzjonijiet tar-riżerva 7.3.2. Kalkoli tal-ħtiġijiet ta’ riżerva 7.4 Żamma ta’ investimenti ta’ riżerva 7.4.1. Perjodu ta’ żamma 7.4.2. Investimenti ta’ riżerva 7.4.3. Remunerazzjoni ta’ investimenti f’riżervi 7.5. Rappurtar, rikonoxximent u verifika tal-bażi tar-riżerva 7.6. Nonkonformità mal-obbigu tar-riżerva minima APPENDIĊI 1 — Eżempji ta’ Operazzjonijiet tal-Politika Monetarja u Proċeduri APPENDIĊI 2 — Glossarju APPENDIĊI 3 — Għażla ta’ kontropartijiet għall-operazzjonijiet ta’ intervent ta’ kambju barrani u swaps tal-kambju barrani għal finijiet ta’ politika monetarja APPENDIĊI 4 — Il-qafas ta’ rappurtar għall-istatistika tal-flus u bankarja tal-Bank Ċentrali Ewropew APPENDIĊI 5 — Is-Siti Elettroniċi tal-Eurosistema APPENDIĊI 6 — Proċeduri u sanzjonijiet li jiġu applikati fil-każ ta’ nuqqas ta’ konformità mal-obbligi tal-kontroparti APPENDIĊI 7 — Ħolqien ta’ titolu validu fuq talbiet ta’ kreditu APPENDIĊI 8 — Rekwiżiti ta’ rapportar ta’ dejta dwar il-livell ta’ self għal titoli ggarantiti minn assi

Abbrevjazzjonijiet

CCBM Mudell ta’ kummerċ bankarju korrispondenti

CET Ħin tal-Ewropa Ċentrali

CIs Istituzzjoni ta’ Kreditu

CRD Direttiva dwar ir-Rekwiżiti tal-Kapital

CSD Depożitorju tat-titoli ċentrali

KE Il-Komunità Ewropea

ECAF Qafas tal-valutazzjoni tal-kreditu tal-Eurosistema

ECAI Istituzzjoni tal-valutazzjoni ta’ kreditu estern

BĊE Bank Ċentrali Ewropew

ŻEE Żona Ekonomika Ewropea

KEE Komunità Ekonomika Ewropea

ESA 95 Sistema Ewropea tal-Kontijiet 1995

SEBĊ Sistema Ewropea ta’ Banek Ċentrali

UE Unjoni Ewropea

ICAS Sistema ta’ valutazzjoni ta’ kreditu in-house

ICSD Depożitorju tat-titoli ċentrali internazzjonali

IDC Kreditu intraday

IRB Sistema bbażata fuq klassifika interna

ISIN Numru ta’ Identifikazzjoni ta’ Titoli Internazzjonali

MFI Istituzzjoni finanzjarja monetarja

MMF Fond tas-suq tal-flus

BĊN Bank ċentrali nazzjonali

PD Probabbiltà ta’ inadempjenza

PSE Korp tas-settur pubbliku

RMBD Strument ta’ dejn appoġġat minn ipoteka bl-imnut

RoW Bqija tad-dinja

RT Għodda ta’ klassifika

RTGS Sistema ta’ saldu f’ħin reali

SSS Sistema ta’ saldu ta’ titoli

TARGET Is-sistema Trans-European Automated Real-time Gross settlement Express Transfer, kif imfissra fil-Linja ta’ Gwida BĊE/2005/16

TARGET2 Is-sistema Trans-European Automated Real-time Gross settlement Express Transfer, kif imfissra fil-Linja ta’ Gwida BĊE/2007/2

▼M2

TPA Aġent triparty

▼B

UCITS Impenn għall-investiment kollettiv f’titoli trasferibbli

Introduzzjoni

Dan id-dokument jippreżenta l-qafas operattiv magħżul mill-Eurosistema għall-politika monetarja waħdanija fiż-żona tal-euro. Id-dokument, li jifforma parti mill-qafas legali tal-Eurosistema għall-istrumenti u l-proċeduri tal-politika monetarja, huwa intiż biex iservi bħala “Dokumentazzjoni Ġenerali” fuq l-istrumenti u l-proċeduri tal-politika monetarja tal-Eurosistema, u huwa mmirat, b’mod partikolari, biex il-kontropartijiet jiġu provduti b’informazzjoni li jkollhom bżonn fir-rigward tal-qafas tal-politika monetarja tal-Eurosistema.

Id-Dokumentazzjoni Ġenerali fiha nnifisha la tagħti drittijiet u lanqas timponi obbligi fuq il-kontropartijiet. Ir-relazzjoni legali bejn l-Eurosistema u l-kontropartijiet tagħha hija stabbilita f’arranġamenti kontrattwali jew regolatorji xierqa.

Dan d-dokument huwa maqsum f’seba’ kapitoli. Il-Kapitolu 1 jagħti deskrizzjoni fil-qosor tal-qafas operattiv għall-politka monetarja tal-Eurosistema. Fil-Kapitolu 2, il-kriterji tal-eliġibbiltà għall-kontropartijiet li jieħdu sehem fl-operazzjonijiet tal-politika monetarja tal-Eurosistema jiġu speċifikati. Il-Kapitolu 3 jiddeskrivi operazzjonijiet ta’ suq miftuħ, filwaqt li l-Kapitolu 4 jippreżenta l-faċilitajiet permanenti disponibbli għall-kontropartijiet. Il-Kapitolu 5 jispeċifika l-proċeduri applikati fl-eżekuzzjoni ta’ operazzjonijiet ta’ politika monetarja. Fil-Kapitolu 6, il-kriterji tal-eliġibbiltà għall-assi sottostanti fl-operazzjonijiet ta’ politika monetarja jiġu definiti. Il-Kapitolu 7 jippreżenta s-sistema ta’ riżerva minima tal-Eurosistema.

L-appendiċijiet fihom eżempji ta’ operazzjonijiet ta’ politka monetarja, glossarju, kriterji għall-għażla tal-kontropartijiet għall-operazzjonijiet ta’ intervent tal-kambju barrani tal-Eurosistema, preżentazzjoni tal-qafas ta’ rappurtar għall-istatistika tal-flus u bankarja tal-Bank Ċentrali Ewropew, lista ta’ siti elettroniċi tal-Eurosistema, deskrizzjoni tal-proċeduri u sanżjonijiet li għandhom jiġu applikati fil-każ ta’ nuqqas ta’ konformità mal-obbligi tal-kontroparti u rekwiżiti legali addizzjonali għall-ħolqien ta’ garanzija valida fuq klejms ta’ kreditu meta dawn jintużaw bħala kollateral mal-Eurosistema.

KAPITOLU 1

DESKRIZZJONI FIL-QOSOR TAL-QAFAS TAL-POLITIKA MONETARJA

1.1. Is-Sistema Ewropea ta’ Banek Ċentrali

Is-Sistema Ewropea ta’ Banek Ċentrali (SEBĊ) hija magħmula mill-Bank Ċentrali Ewropew (BĊE) u mill-banek ċentrali nazzjonali tal-Istati Membri tal-UE ( 3 ). L-attivitajiet tas-SEBĊ jitwettqu skont it-Trattat dwar il-Funzjonament tal-Unjoni Ewropea u l-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn ’il quddiem l-Istatut tas-SEBĊ). Is-SEBĊ hija rregolata mill-korpi li jieħdu d-deċiżjonijiet tal-BĊE. F’dan ir-rigward il-Kunsill Governattiv tal-BĊE huwa responsabli għall-formulazzjoni tal-politika monetarja, waqt li l-Bord Eżekuttiv għandu s-setgħa li jimplimenta l-politika monetarja skont id-deċiżjonijiet meħuda u l-linji ta’ gwida preskritti mill-Kunsill Governattiv. Sa fejn huwa meqjus possibbli u xieraq u bil-ħsieb li tiġi żgurata effiċjenza operattiva, il-BĊE jirrikorri lejn il-BĊNi biex iwettaq l-operazzjonijiet li jiffumaw parti mill-kompiti tal-Eurosistema ( 4 ). Il-BĊNi jistgħu, jekk ikun meħtieġ għall-implimentazzjoni tal-politika monetarja, jaqsmu fost il-membri tal-Eurosistema informazzjoni individwali, bħal dejta operattiva, b’rabta mal-kontropartijiet li jipparteċipaw fl-operazzjonijiet tal-Eurosistema ( 5 ). L-operazzjonijiet tal-politika monetarja tal-Eurosistema huma eżegwiti taħt termini u kundizzjonijiet uniformi fl-Istati Membri kollha ( 6 ).

1.2. L-għanijiet tal-Eurosistema

L-għan ewlieni tal-Eurosistema huwa li żżomm l-istabbiltà tal-prezzijiet, kif definit fl-Artikolu 127(1) tat-Trattat. Mingħajr preġudizzju għall-għan ewlieni tal-istabbiltà tal-prezzijiet, l-Eurosistema għandha ssostni l-politika ekonomika ġenerali fl-Unjoni. Fit-twettiq tal-għanijiet tagħha, l-Eurosistema għandha taġixxi skont il-prinċipju ta’ ekonomija ta’ suq miftuħ b’kompetizzjoni ħielsa, li jiffavorixxi l-allokazzjoni effiċjenti tar-riżorsi.

1.3. L-istrumenti tal-politika monetarja tal-Eurosistema

Biex tikseb l-għanijiet tagħha, l-Eurosistema għandha għad-dispożizzjoni tagħha sett ta’ strumenti ta’ politika monetarja; l-Eurosistema tmexxi operazzjonijiet ta’ suq miftuħ, toffri faċilitajiet permanenti u teħtieġ li istituzzjonijiet ta’ kreditu jkollhom riżervi minimi fuq kontijiet mal-Eurosistema.

1.3.1. Operazzjonijiet ta’ suq miftuħ

Operazzjonijiet ta’ suq miftuħ għandhom rwol importanti fil-politika monetarja tal-Eurosistema għall-finijiet tat-tmexxija ta’ rati ta’ imgħax, il-ġestjoni tas-sitwazzjoni ta’ likwidità fis-suq u l-indikazzjoni tal-pożizzjoni tal-politika monetarja. Hemm ħames tipi ta’ strumenti disponibbli għall-Eurosistema għat-tmexxija ta’ operazzjonijiet ta’ suq miftuħ. L-aktar strument importanti huwa t-tranżazzjoni rriversjata (applikabbli fuq il-bażi ta’ ftehim ta’ xiri mill-ġdid jew self kollateralizzat). L-Eurosistema tista’ wkoll tuża tranżazzjonijiet diretti, il-ħruġ ta’ ċertifikati ta’ dejn tal-BĊE, swaps ta’ kambju barrani u l-ġbir ta’ depożiti b’terminu fiss. Operazzjonijiet ta’ suq miftuħ huma mibdija mill-BĊE, li jiddeċiedi wkoll dwar l-istrument li għandu jintuża u t-termini u l-kundizzjonijiet għall-eżekuzzjoni tiegħu. Jistgħu jiġu eżegwiti fuq il-bażi ta’ sejħiet għal offerti standard, sejħiet għal offerti mgħaġġla jew proċeduri bilaterali ( 7 ). Fir-rigward tal-miri, ir-regolarità u l-proċeduri tagħhom, l-operazzjonijiet ta’ suq miftuħ tal-Eurosistema jistgħu jinqasmu fl-erba’ kategoriji li ġejjin (ara wkoll it-Tabella 1):

(a) L-operazzjonijiet ta’ rifinanzjament ewlenin huma tranżazzjonijiet irriversjati regolari li jipprovdu l-likwidità ta’ kull ġimgħa u li normalment għandhom maturità ta’ ġimgħa. Dawn l-operazzjonijiet jiġu eżegwiti mill-BĊNi fuq il-bażi ta’ sejħiet għal offerti standard. L-operazzjonijiet ta’ rifinanzjament ewlenin għandhom rwol ċentrali fl-insegwiment tal-oġġettivi tal-operazzjonijiet ta’ suq miftuħ tal-Eurosistema.

(b) L-operazzjonijiet ta’ rifinanzjament fuq żmien itwal huma tranżazzjonijiet irriversjati li jipprovdu l-likwidità ta’ kull xahar u li normalment għandhom maturità ta’ tliet xhur. Dawn l-operazzjonijiet huma mmirati biex jipprovdu lill-kontropartijiet b’finanzjament fuq żmien itwal addizzjonali u huma jiġu eżegwiti mill-BĊNi fuq il-bażi ta’ sejħiet għal offerti standard. F’dawn l-operazzjonijiet, l-Eurosistema m’għandhiex il-ħsieb, bħala regola, li tibgħat sinjali lis-suq u għalhekk normalment taġixxi bħala dik li tieħu r-rata.

(c) Operazzjonijiet ta’ rfinar huma eżegwiti fuq bażi ad hoc bil-għan li tiġi ġestita s-sitwazzjoni tal-likwidità fis-suq u t-tmexxija tar-rati ta’ imgħax, b’mod partikolari sabiex jitwittew l-effetti fuq ir-rati tal-imgħax li jinqalgħu minn varjazzjonijiet mhux mistennija tal-likwidità fis-suq. L-operazzjonijiet ta’ rfinar jistgħu jitwettqu fl-aħħar jum ta’ perijodu ta’ żamma ta’ riżerva biex jagħmlu tajjeb għall-iżbilanċi ta’ likwidità li setgħu akkumulaw mill-allokazzjoni tal-aħħar operazzjoni ta’ rifinanzjament ewlenija. Operazzjonijiet ta’ rfinar huma eżegwiti primarjament bħala tranżazzjonijiet irriversjati iżda jistgħu wkoll jieħdu l-forma jew ta’ swaps tal-kambju barrani jew ta’ ġbir ta’ depożiti b’terminu fiss. L-istrumenti u l-proċeduri applikati fit- twettiq ta’ operazzjonjiet ta’ rfinar huma adattati għat-tipi ta’ tranżazzjonijiet u l-għanijiet speċifiċi segwiti fl-operazzjonijiet. Operazzjonijiet ta’ rfinar huma normalment eżegwiti mill-BĊNi permezz ta’ sejħiet għal offerti mgħaġġla jew proċeduri bilaterali. Il-Kunsill Governattiv tal-BĊE jista’ jiddeċiedi jekk, taħt cirkustanzi eċċezzjonali, operazzjonijiet bilaterali ta’ rfinar jistgħux jiġu eżegwiti mill-BĊE nnifsu.

(d) Barra minn dan, l-Eurosistema tista’ twettaq operazzjonijiet strutturali permezz tal-ħruġ ta’ ċertifikati ta’ dejn tal-BĊE, tranżazzjonijiet irriversjati u tranżazzjonijiet diretti. Dawn l-operazzjonijiet huma eżegwiti kull meta l-BĊE jixtieq jaġġusta l-pożizzjoni strutturali tal-Eurosistema fil-konfront tas-settur finanzjarju (fuq bażi regolari jew mhux regolari). Operazzjonijiet strutturali fil-forma ta’ tranżazzjonijiet irriversjati u l-ħruġ ta’ strumenti ta’ dejn huma mwettqa mill-BĊNi permezz ta’ sejħiet għal offerti standard. Operazzjonijiet strutturali fil-forma ta’ tranżazzjonijiet diretti huma normalment eżegwiti mill-BĊNi permezz ta’ proċeduri bilaterali. Il-Kunsill Governattiv tal-BĊE għandu jiddeċiedi li, taħt cirkustanzi eċċezzjonali, operazzjonijiet strutturali jistgħu jiġu eżegwiti mill-BĊE nnifsu.

1.3.2. Faċilitajiet permanenti

Il-faċilitajiet permanenti jimmiraw li jipprovdu u jassorbu likwidità overnight, jagħtu x-xejra ġenerali tal-politika monetarja u rati ta’ imgħax tas-suq overnight marbutin. Żewġ faċilitajiet permanenti huma disponibbli għal kontropartijiet eliġibbli fuq l-inizjattiva tagħhom stess, bla ħsara għat-twettiq ta’ ċerti kundizzjonijiet operattivi ta’ aċċess (ara wkoll it-Tabella 1):

(a) Il-kontropartijiet jistgħu jużaw il-faċilità ta’ self marġinali biex jiksbu likwidità overnight mill-BĊNi kontra assi eliġibbli. F’cirkustanzi normali, ma hemm ebda limitu ta’ kreditu jew restrizzjonijiet oħra fuq l-aċċess ta’ kontropartijiet għall-faċilità minbarra l-ħtieġa li jiġu ppreżentati assi sottostanti suffiċjenti. Ir-rata ta’ imgħax fuq il-faċilità ta’ self marġinali normalment tipprovdi limitu għar-rata ta’ imgħax tas-suq overnight.

(b) Il-kontropartijiet jistgħu jużaw il-faċilità ta’ depożitu biex jagħmlu depożiti overnight mal-BĊNi. F’cirkustanzi normali, ma hemm ebda limitu ta’ depożitu jew restrizzjonijiet oħra għall-aċċess tal-kontropartijiet għall-faċilità. Ir-rata ta’ imgħax fuq il-faċilità tad-depożitu normalment tipprovdi l-limitu l-baxx għar-rata ta’ imgħax tas-suq overnight.

Il-faċilitajiet permanenti huma amministrati b’mod deċentralizzat mill-BĊNi.

1.3.3. Riżervi minimi

Is-sistema tar-riżervi minimi tal-Eurosistema tapplika għall-istituzzjonijiet ta’ kreditu fiż-żona tal-euro u primarjament għandha l-għan li jiġu stabbilizzati r-rati tal-imgħax tas-swieq tal-flus u li toħoloq (jew tkabbar) nuqqas ta’ likwidità strutturali. Il-ħtieġa tar-riżerva ta’ kull istituzzjoni hija stabbilita fir-rigward tal-elementi tal-karta tal-bilanċ tagħha. Sabiex tintlaħaq il-mira tal-istabbilizzazzjoni tar-rati tal-imgħax, is-sistema tar-riżerva minima tal-Eurosistema tippermetti li l-istituzzjonijiet jagħmlu użu minn dispożizzjonijiet li jwasslu għall-medja. Il-konformità mal-ħtieġa tar-riżervi hija stabbilita fuq il-bażi tal-medja ta’ kuljum tar-riżervi miżmuma tal-istituzzjoni matul il-perijodu ta’ żamma. Ir-riżervi meħtieġa li jinżammu mill-istituzzjonijiet huma remunerati bir-rata tal-operazzjonijiet ta’ rifinanzjament ewlenin tal-Eurosistema.







Tabella 1 Operazzjonijiet tal-politika monetarja tal-Eurosistema Operazzjonijiet tal-politika monetarja Tipi ta’ tranżazzjonijiet Maturità Frekwenza Proċedura Għoti ta’ likwidità Assorbiment tal-likwidità Operazzjonijiet ta’ suq miftuħ Operazzjonijiet ta’ rifinanzjament ewlenin Tranżazzjonijiet irriversjati — Ġimgħa Kull ġimgħa Sejħiet għal offerti standard Operazzjonijiet ta’ rifinanzjament fuq żmien itwal Tranżazzjonijiet irriversjati — Tliet xhur Kull xahar Sejħiet għal offerti standard Operazzjonijiet ta’ rfinar Tranżazzjonijiet irriversjati Swaps tal-kambju barrani Tranżazzjonijiet irriversjati Ġbir ta’ depożiti b’terminu fiss Swaps tal-kambju barrani Mhux standardizzat Mhux regolari Sejħiet għal offerti mgħaġġla: Proċeduri bilaterali Operazzjonijiet strutturali Tranżazzjonijiet irriversjati Ħruġ ta’ ċertifikati ta’ dejn tal-BĊE Standardizzat/mhux standardizzat Regolari u mhux regolari Sejħiet għal offerti standard Xiri assolut Bejgħ assolut — Mhux regolari Proċeduri bilaterali Faċilitajiet permanenti Faċilità ta’ self marġinali Tranżazzjonijiet irriversjati — Overnight Aċċess fid-diskrezzjoni tal-kontropartijiet Faċilità ta’ depożitu — Depożiti Overnight Aċċess fid-diskrezzjoni tal-kontropartijiet

1.4. Kontropartijiet

Il-qafas tal-politika monetarja tal-Eurosistema huwa fformulat bil-ħsieb li jiżgura l-parteċipazzjoni ta’ firxa wiesgħa ta’ kontropartijiet. Istituzzjonijiet suġġetti għal ħtiġijiet ta’ riżervi minimi skont l-Artikolu 19.1 tal-Istatut tas-SEBĊ jistgħu jkollhom aċċess għall-faċilitajiet permanenti u jipparteċipaw f’operazzjonijiet ta’ suq miftuħ ibbażati fuq sejħiet għal offerti standard kif ukoll tranżazzjonijiet diretti. L-Eurosistema tista’ tagħżel numru limitat ta’ kontropartijiet biex jipparteċipaw fl-operazzjonijiet ta’ rfinar. Għal swaps tal-kambju barrani mwettqa għal għanijiet tal-politika monetarja, jintużaw il-parteċipanti attivi fis-suq tal-kambju barrani. Is-sett ta’ kontropartijiet għal dawn l-operazzjonijiet huwa limitat għal dawk l-istituzzjonijiet magħżula għall-operazzjonijiet ta’ intervent tal-kambju barrani tal-Eurosistema li huma stabbiliti fiż-żona tal-euro.

Il-kontropartijiet għandhom jitqiesu li huma konsapevoli ta’, u ser jikkonformaw ma’, l-obbligi kollha imposti fuqhom mil-leġiżlazzjoni dwar il-ħasil tal-flus u l-finanzjament kontra t-terroriżmu.

1.5. Assi sottostanti

Skont l-Artikolu 18.1 tal-Istatut tas-SEBĊ, l-operazzjonijiet kollha ta’ kreditu tal-Eurosistema (jiġifieri operazzjonijiet ta’ politika monetarja li jipprovdu l-likwidità u kreditu intraday) għandhom ikunu bbażati fuq kollateral adegwat. L-Eurosistema taċċetta firxa wiesgħa ta’ assi biex isostnu l-operazzjonijiet tagħha. L-Eurosistema żviluppat qafas waħdieni għal kollateral eliġibbli komuni għall-operazzjonijiet ta’ kreditu kollha tal-Eurosistema (imsejjaħ ukoll bħala l-“Lista Waħda”). Fl-1 ta’ Jannar 2007, dan il-qafas waħdieni ħa post is-sistema b’żewġ saffi li kienet fis-seħħ sa mill-bidu tat-tielet stadju tal-unjoni ekonomika u monetarja. Il-qafas waħdieni jkopri assi negozjabbli u mhux negozjabbli li jissodisfaw kriterji ta’ eliġibbiltà uniformi maż-żona tal-euro kollha speċifikati mill-Eurosistema. Ma ssir ebda distinzjoni bejn assi negozjabbli u dawk mhux negozjabbli fir-rigward tal-kwalità tal-assi u l-eligibbiltà tagħhom għat-tipi varji ta’ operazzjonijiet tal-politika monetarja tal-Eurosistema, ħlief li assi mhux negozjabbli ma jintużawx mill-Eurosistema għal tranżazzjonijiet diretti. ►M2 L-assi kollha eliġibbli jistgħu jintużaw fuq bażi transkonfinali permezz tal-mudell ta' kummerċ bankarju ċentrali korrispondenti (CCBM) u, fil-każ ta' assi negozjabbli, permezz ta' links eliġibbli bejn sistemi ta' salduta' titoli taż-ŻEE (SSSs). ◄

1.6. Modifiki għall-qafas politiku monetarju

Il-Kunsill Governattiv tal-EĊB jista’, f’kull żmien, jibdel l-istrumenti, il-kundizzjonijiet, il-kriterji u l-proċeduri għall-eżekuzzjoni tal-operazzjonijiet tal-politika monetarja tal-Eurosistema.

KAPITOLU 2

KONTROPARTIJIET ELIĠIBBLI

2.1. Kriterji ġenerali ta’ eligibbiltà

Il-kontropartijiet għal operazzjonijiet tal-politika monetarja tal-Eurosistema għandhom jikkonformaw ma’ ċerti kriterji ta’ eligibbiltà ( 8 ). Dawn il-kriterji huma definiti bil-ħsieb li jagħtu aċċess għall-operazzjonijiet tal-politika monetarja tal-Eurosistema lil firxa wiesgħa ta’ istituzzjonijiet, billi jtejbu t-trattament ugwali ta’ istituzzjonijiet fi ħdan iż-żona tal-euro u jassiguraw li l-kontropartijiet iwettqu ċerti ħtiġijiet operattivi u prudenzjali:

(a) Huma biss l-istituzzjonijiet suġġetti għas-sistema ta’ riżervi minimi tal-Eurosistema skont l-Artikolu 19.1 tal-Istatut tas-SEBĊ li huma eliġibbli biex i kunu kontropartijiet. Istituzzjonijiet li huma eżenti mill-obbligi tagħhom taħt is-sistema ta’ riżervi minimi tal-Eurosistema (ara Taqsima 7.2) mhumiex eliġibbli li jkunu kontropartijiet għal faċilitajiet permanenti u operazzjonijiet ta’ suq miftuħ tal-Eurosistema;

(b) Il-kontropartijiet għandhom ikunu finanzjarjament sodi. Għandhom ikunu suġġetti għal tal-anqas forma waħda ta’ superviżjoni armonizzata tal-Unjoni/ż-ŻEE mill-awtoritajiet nazzjonali ( 9 ). Minħabba n-natura istituzzjonali speċifika taħt id-dritt tal-Unjoni, istituzzjonijiet finanzjarjament sodi fit-tifsira tal-Artikolu 123(2) tat-Trattat li huma suġġetti għal superviżjoni ta’ standard paragunabbli mas-superviżjoni minn awtoritajiet nazzjonali kompetenti jistgħu jiġu aċċettati bħala kontropartijiet. Istituzzjonijiet finanzjarjament sodi li huma suġġetti għas-superviżjoni mhux armonizzata mill-awtoritajiet nazzjonali ta’ standard paragunabbli mas-superviżjoni armonizzata tal-Unjoni/-ŻEE jistgħu jiġu aċċettati wkoll bħala kontropartijiet, eż. fergħat stabbiliti fiż-żona tal-euro ta’ istituzzjonijiet inkorporati barra ż-ŻEE;

(c) Il-kontropartijiet għandhom jissodisfaw kull kriterju operattiv speċifikat fl-arranġamenti relevanti kuntrattwali jew regolatorji applikabbli mill-BĊN rispettiv (jew il-BĊE), sabiex jiġi żgurat it-twettiq effiċjenti tal-operazzjonijiet tal-politika monetarja tal-Eurosistema.

Dawn il-kriterji ġenerali ta’ eligibbiltà huma uniformi maż-żona tal-euro kollha. Istituzzjonijiet li jissodisfaw il-kriterji ġenerali ta’ eligibbiltà jistgħu:

(a) jkollhom aċċess għall-faċilitajiet permanenti tal-Eurosistema; u

(b) jipparteċipaw f’operazzjonijiet ta’ suq miftuħ tal-Eurosistema li huma bbażati fuq sejħiet għal offerti standard.

Istituzzjoni jista’ jkollha aċċess għall-faċilitajiet permanenti u l-operazzjonijiet ta’ suq miftuħ tal-Eurosistema bbażati fuq sejħiet għal offerti standard biss permezz tal-BĊN tal-Istat Membru fejn tkun inkorporata. Jekk istituzzjoni jkollha stabbilimenti (l-uffiċċju prinċipali tagħha jew fergħat) f’aktar minn Stat Membru wieħed, kull stabbiliment ikollu aċċess għal dawn l-operazzjonijiet permezz tal-BĊN tal-Istat Membru li fih huwa stabbilit minkejja l-fatt li offerti għas-sejħiet għal offerti ta’ istituzzjoni jistgħu jintbagħtu biss minn stabbiliment wieħed (jew l-uffiċċju prinċipali jew fergħa nominata) f’kull Stat Membru.

2.2. Għażla ta’ kontropartijiet għal sejħiet għal offerti mgħaġġla u operazzjonijiet bilaterali

Għal tranżazzjonijiet diretti, ma jitqiegħdu ebda restrizzjonijiet minn qabel fuq il-firxa ta’ kontropartijiet.

Għal swaps tal-kambju barrani eżegwiti għal għanijiet ta’ politika monetarja, il-kontropartijiet għandhom ikunu jistgħu jwettqu operazzjonijiet ta’ kambju barrani fuq volum kbir b’mod effiċjenti taħt il-kundizzjonijiet kollha tas-suq. Il-firxa ta’ kontropartijiet għal swaps ta’ kambju barrani tikkorrispondi mal-kontropartijiet stabbiliti fiż-żona tal-euro li jintgħażlu għal operazzjonijiet ta’ intervent ta’ kambju barrani tal-Eurosistema. Il-proċeduri u l-kriterji applikati għall-għażla ta’ kontropartijiet għal operazzjonijiet ta’ intervent ta’ kambju barrani huma ppreżentati fl-Appendiċi 3.

Għal operazzjonijiet oħra bbażati fuq sejħiet għal offerti mgħaġġla u proċeduri bilaterali (irfinar ta’ operazzjonijiet irriversjati u l-ġbir ta’ depożiti fuq terminu fiss), kull BĊN jagħżel sett ta’ kontropartijiet minn fost l-istituzzjonijiet stabbiliti fl-Istat Membru tiegħu li jikkonformaw mal-kriterji ġenerali ta’ eligibbiltà ta’ kontroparti. F’dan ir-rigward, l-attività fis-suq tal-flus hija l-kriterju primarju tal-għażla. Kriterji oħra li jistgħu jitqiesu huma, per eżempju, l-effiċjenza tad-desk tan-negożju u l-potenzjal għall-offerti.

F’sejħiet għal offerti mgħaġġla u operazzjonijiet bilaterali, il-BĊNi jittrattaw mal-kontropartijiet li huma inklużi fis-sett rispettiv tagħhom ta’ kontropartijiet ta’ rfinar. Sejħiet għal offerti mgħaġġla u operazzjonijiet bilaterali jistgħu jiġu eżegwiti ma’ firxa wiesgħa ta’ kontropartijiet.

Il-Kunsill Governattiv tal-BĊE jista’ jiddeċiedi jekk, taħt cirkustanzi eċċezzjonali, operazzjonijiet bilaterali ta’ rfinar jistgħux jiġu eżegwiti mill-BĊE nnifsu. Jekk il-BĊE jkollu jwettaq operazzjonijiet bilaterali, f’dawn il-każijiet l-għażla tal-kontropartijiet ikollha ssir mill-BĊE skont skema ta’ rotazzjoni fost dawk il-kontropartijiet fiż-żona tal-euro li huma eliġibbli għal sejħiet għal offerti mgħaġġla u operazzjonijiet bilaterali sabiex jiġi assigurat aċċess ekwu.

2.3. Sanzjonijiet f’każ ta’ nuqqas ta’ konformità ma’ obbligi ta’ kontroparti

L-BĊE għandu jimponi sanzjonijiet, skont ir-Regolament tal-Kunsill (KE) Nru 2532/98 tat-23 ta’ Novembru 1998 dwar il-poteri tal-Bank Ċentrali Ewropew li jimponi sanzjonijiet ( 10 ), ir-Regolament (KE) Nru 2157/1999/KE tal-Bank Ċentrali Ewropew tat-23 ta’ Settembru 1999 dwar il-poteri tal-Bank Ċentrali Ewropew li jimponi sanzjonijiet (BĊE/1999/4) ( 11 ), ir-Regolament tal-Kunsill (KE) Nru 2531/98 tat-23 ta’ Novembru 1998 dwar l-applikazzjoni ta’ riżervi minimi mill-Bank Ċentrali Ewropew ( 12 ), u r-Regolament (KE) Nru 1745/2003 tal-Bank Ċentrali Ewropew tat-12 ta’ Settembru 2003 dwar l-applikazzjoni ta’ riżervi minimi (BĊE/2003/9) ( 13 ), fuq istituzzjonijiet li ma jikkonformawx ma’ obbligi li joħorġu mir-Regolamenti u Deċiżjonijiet tal-BĊE li jirrigwardaw l-applikazzjoni tar-riżervi minimi. Is-sanzjonijiet rilevanti u r-regoli proċedurali għall-applikazzjoni tagħhom huma speċifikati fir-Regolamenti msemmijin aktar ’il fuq. Barra minn hekk, f’każ ta’ ksur serju tal-ħtiġijiet tar-riżervi minimi, l-Eurosistema tista’ tissospendi l-parteċipazzjoni tal-kontropartijiet f’operazzjonijiet ta’ suq miftuħ.

Skont id-dispożizzjonijiet fl-arranġamenti kuntrattwali jew regolatorji applikati mill-BĊN rispettiv (jew mill-BĊE), l-Eurosistema tista’ u għandha timponi penalitajiet finanzjarji fuq kontropartijiet jew tissospendi kontropartijiet mill-parteċipazzjoni f’operazzjonijiet ta’ suq miftuħ jekk il-kontropartijiet jonqsu li jikkonformaw mal-obbligi tagħhom taħt l-arranġamenti kuntrattwali jew regolatorji applikati mill-BĊNi (jew mill-BĊE) kif stabbilit hawn taħt.

Dan jirrigwarda l-każijiet ta’ ksur ta’ (a) regoli tas-sejħiet għal offerti, jekk il-kontroparti tonqos milli tittrasferixxi ammont suffiċjenti ta’ assi sottostanti jew flus kontanti ( 14 ) biex isir il-ħlas (f’jum il-ħlas), jew għall-kollateralizzazzjoni, sal-maturità tal-operazzjoni permezz ta’ sejħiet ta’ marġni korrispondenti, l-ammont ta’ likwidità li ġie allokat lilha f’operazzjoni li tipprovdi likwidità, jew jekk tonqos milli tittrasferixxi ammont suffiċjenti ta’ flus kontanti biex tħallas is-somma li ġiet allokata f’operazzjoni ta’ assorbiment ta’ likwidità; u (b) regoli ta’ tranżazzjoni bilaterali, jekk kontroparti tonqos milli tittrasferixxi ammont suffiċjenti ta’ assi sottostanti eliġibbli, jew jekk tonqos milli tittrasferixxi ammont suffiċjenti ta’ flus kontanti biex jitħallas l-ammont miftiehem fi tranżazzjonijiet bilaterali, jew jekk tonqos milli tikkollateralizza tranżazzjoni bilaterali pendenti f’kull ħin sal-maturità tagħha permezz ta’ sejħiet ta’ marġni korrispondenti.

Dan japplika wkoll għall-każijiet ta’ nonkonformità minn kontroparti ma’: (a) ir-regoli għall-użu ta’ assi sottostanti (jekk kontroparti tkun tuża assi li huma jew li saru ineliġibbli, jew li ma jistgħux jintużaw mill-kontroparti, pereżempju minħabba rabtiet mill-qrib bejn, jew l-identità ta’ dak li jagħmel il-ħruġ/garanti u l-kontroparti); u (b) ir-regoli tal-proċeduri ta’ tmiem il-jum u l-kundizzjonijiet tal-aċċess għall-faċilità ta’ self marġinali (jekk kontroparti li jkollha bilanċ negattiv fil-kont tal-ħlas fi tmiem il-jum ma tħarisx il-kundizzjonijiet tal-aċċess għall-faċilità ta’ self marġinali).

Barra minn hekk, miżura ta’ sospensjoni meħuda fil-konfront tal-kontroparti li ma tikkonformax tista’ tiġi applikata għall-fergħat tal-istess istituzzjoni stabbiliti fi Stati Membri oħrajn. Fejn, bħala miżura eċċezzjonali, dan ikun meħtieġ minħabba s-serjetà ta’ każ ta’ nonkonformità, kif ippruvat mill-frekwenza tagħha jew mid-dewmien, pereżempju, kontroparti tista’ tiġi sospiża mill-operazzjonijiet futuri ta’ politika monetarja kollha għal ċertu perijodu ta’ żmien.

Penalitajiet finanzjarji imposti minn BĊNi fil-każ ta’ nonkonformità b’rabta ma’ ksur tar-regoli li jikkonċernaw operazzjonijiet ta’ sejħiet għal offerti, tranżazzjonijiet bilaterali, assi sottostanti, proċeduri ta’ tmiem il-jum jew il-kundizzjonijiet ta’ aċċess għall-faċilità ta’ self marġinali jiġu kalkolati b’rata ta’ penalità speċifikata minn qabel (kif stabbilit fl-Appendiċi 6).

2.4. Miżuri possibbli fuq il-bażi ta’ prudenza jew wara każ ta’ inadempjenza

2.4.1. Miżuri fuq il-bażi ta’ prudenza

L-Eurosistema tista’ tieħu l-miżuri li ġejjin fuq il-bażi ta’ prudenza:

(a) skont l-arranġamenti kuntrattwali jew regolatorji applikati mill-BĊN rispettiv jew mill-BĊE, l-Eurosistema tista’ tissospendi, tillimita jew teskludi l-aċċess ta’ kontropartijiet individwali għal strumenti ta’ politika monetarja;

(b) l-Eurosistema tista’ tirrifjuta jew tillimita l-użu ta’ jew tapplika haircuts supplimentari għal assi ppreżentati bħala kollateral fl-operazzjonijiet ta’ kreditu tal-Eurosistema minn kontropartijiet speċifiċi.

2.4.2. Miżuri wara l-każ ta’ inadempjenza

L-Eurosistema tista’ tissospendi, tillimita jew teskludi aċċess għal operazzjonijiet ta’ politika monetarja fir-rigward ta’ kontropartijiet li jkunu inadempjenti skont arranġamenti kuntrattwali jew regolatorji applikati mill-BĊNi.

2.4.3. Applikazzjoni proporzjonata u mhux diskriminatorja ta’ miżuri diskrezzjonali

Il-miżuri diskrezzjonali kollha biex tiġi żgurata l-ġestjoni tar-riskju prodenti jiġu applikati u kkalibrati mill-Eurosistema b’mod proporzjonat u non-diskriminatorju. Kull miżura diskrezzjonali meħuda fil-konfront ta’ kontroparti individwali għandha tkun ġustifikata kif xieraq.

KAPITOLU 3

OPERAZZJONIJIET TA’ SUQ MIFTUĦ

Operazzjonijiet ta’ suq miftuħ għandhom rwol importanti fil-politika monetarja tal-Eurosistema. Dawn jintużaw għat-tmexxija ta’ rati ta’ imgħax, il-ġestjoni tas-sitwazzjoni tal-likwidità fis-suq u l-indikazzjoni tal-pożizzjoni tal-politika monetarja. Fir-rigward tal-miri, ir-regolarità u l-proceduri tagħhom, l-operazzjonijiet ta’ suq miftuħ tal-Eurosistema jistgħu jinqasmu f’erba’ kategoriji: operazzjonijiet ta’ rifinanzjament ewlenin, operazzjonijiet ta’ rifinanzjament fuq żmien itwal, operazzjonijiet ta’ rfinar u operazzjonijiet strutturali. Fir-rigward tal-istrumenti użati, tranżazzjonijiet irriversjati huma l-istrument ewlieni ta’ suq miftuħ tal-Eurosistema u jistgħu jintużaw fl-erba’ kategoriji kollha ta’ operazzjonijiet, filwaqt li ċertifikati ta’ dejn tal-BĊE jistgħu jintużaw għal operazzjonijiet ta’ assorbiment strutturali. L-operazzjonijiet strutturali jistgħu jitwettqu wkoll permezz ta’ tranżazzjonijiet diretti jiġifieri xiri u bejgħ. Barra minn dan, l-Eurosistema għandha żewġ strumenti oħra disponibbli għat-twettiq ta’ operazzjonijiet ta’ rfinar: swaps ta’ kambju barrani u l-ġbir ta’ depożiti għal terminu fiss. Fit-taqsimiet li ġejjin, karatteristiċi speċifiċi tat-tipi differenti ta’ strumenti tas-suq miftuħ użati mill-Eurosistema huma ppreżentati fid-dettall.

3.1. Tranżazzjonijiet irriversjati

3.1.1. Konsiderazzjonijiet ġenerali

3.1.1.1. Tip ta’ strument

Tranżazzjonijiet irriversjati jirreferu għal operazzjonijiet fejn l-Eurosistema tixtri jew tbiegħ assi eliġibbli taħt ftehim ta’ xiri mill-ġdid jew twettaq operazzjonijiet ta’ kreditu kontra assi eliġibbli bħala kollateral. Tranżazzjonijiet irriversjati jintużaw għal operazzjonijiet ta’ rifinanzjament ewlenin u operazzjonijiet ta’ rifinanzjament fuq żmien itwal. Barra minn hekk, l-Eurosistema tista’ tuża tranżazzjonijiet irriversjati għal operazzjonijiet strutturali u ta’ rfinar.

3.1.1.2. Natura legali

Il-BĊNi jistgħu jeżegwixxu tranżazzjonijiet irriversjati jew fil-forma ta’ ftehim ta’ xiri mill-ġdid (jiġifieri l-proprjetà tal-assi tiġi trasferita lill-kreditur, waqt li l-partijiet jiftiehmu li jirriversjaw t-tranżazzjoni permezz ta’ trasferiment mill-ġdid tal-assi lid-debitur f’xi żmien fil-futur) jew bħala self kollateralizzat (jiġifieri imgħax ta’ garanzija eżeġwibbli jiġi pprovdut fuq l-assi iżda, filwaqt li jiġi assunt it-twettiq tal-obbligu tad-dejn, il-proprjetà tal-assi tinżamm mid-debitur). Aktar dispożizzjonijiet dwar tranżazzjonijiet irriversjati bbażati fuq ftehim ta’ xiri mill-ġdid huma speċifikati fl-arranġamenti kuntrattwali applikati mill-BĊN rispettiv (jew mill-BĊE). Arranġamenti għal tranżazzjonijiet irriversjati bbażati fuq self ikkollateralizzat iqisu l-proċeduri differenti u l-formalitajiet meħtieġa biex jippermettu l-istabbiliment u t-twettiq sussegwenti ta’ interess relevanti fil-kollateral (pereżempju rahan, assenjazzjoni jew piż) li japplikaw f’ġurisżdizzjonijiet differenti.

3.1.1.3. Termini tal-imgħax

Id-differenza bejn il-prezz tax-xiri u l-prezz tax-xiri mill-ġdid fi ftehim ta’ xiri mill-ġdid tikkorrispondi għall-imgħax dovut fuq l-ammont ta’ flus misluf jew imsellef mal-maturità tal-operazzjoni, jiġifieri l-prezz tax-xiri mill-ġdid jinkludi l-imgħax rispettiv li għandu jitħallas. Ir-rata ta’ imgħax fuq tranżazzjoni irriversjata fil-forma ta’ self kollateralizzat hija stabbilita bl-applikazzjoni tar-rata speċifika ta’ imgħax fuq l-ammont ta’ kreditu fuq il-maturità tal-operazzjoni. Ir-rata ta’ imgħax applikata għal operazzjonijiet ta’suq miftuħ irriversjati tal-Eurosistema hija ta’ rata ta’ imgħax sempliċi bbażata fuq il-konvenzjoni tal-għadd ta’ kull jum “attwali/360”.

3.1.2. Operazzjonijiet ta’ rifinanzjament ewlenin

L-operazzjonijiet ta’ rifinanzjament ewlenin huma l-operazzjonijiet ta’ suq miftuħ l-aktar importanti mwettqa mill-Eurosistema, li għandhom parti kruċjali biex jintlaħqu l-miri tal-gwida tar-rati ta’ imgħax, il-ġestjoni tas-sitwazzjoni ta’ likwidità fis-suq u l-indikazzjoni tal-pożizzjoni tal-politika monetarja.

Il-karatterisitiċi operattivi tal-operazzjonijiet ta’ rifinanzjament ewlenin jistgħu jingħadu fil-qosor kif ġej:

(a) huma operazzjonijiet irriversjati li jipprovdu likwidità;

(b) huma eżegwiti regolarment ta’ kull ġimgħa ( 15 );

(c) normalment ikollhom maturità ta’ ġimgħa ( 16 );

(d) huma eżegwiti b’mod deċentralizzat mill-BĊNi;

(e) huma eżegwiti permezz ta’ sejħiet għal offerti standard (kif speċifikat fit-Taqsima 5.1);

(f) il-kontropartijiet kollha li jissodisfaw il-kriterji ġenerali ta’ eliġibbiltà (kif speċifikat fit-Taqsima 2.1) jistgħu jagħmlu offerti għall-operazzjonijiet ta’ rifinanzjament ewlenin; u

(g) assi negozjabbli u mhux negozjabbli (kif speċifikat fil-Kapitolu 6) huma eliġibbli bħala assi sottostanti għal operazzjonijiet ta’ rifinanzjament ewlenin.

3.1.3. Operazzjonijiet ta’ rifinanzjament fuq żmien itwal

L-Eurosistema teżegwixxi wkoll operazzjonijiet regolari ta’ rifinanzjament, normalment b’maturità ta’ tliet xhur, li huma mmirati li jipprovdu rifinanzjament addizzjonali fuq żmien itwal lis-settur finanzjarju. F’dawn l-operazzjonijiet, l-Eurosistema m’għandhiex il-ħsieb, bħala regola, li tibgħat sinjali lis-suq u għalhekk normalment taġixxi bħala dik li tieħu r-rata. Minħabba dan, operazzjonijiet ta’ rifinanzjament fuq żmien itwal huma normalment eżegwiti fil-forma ta’ sejħiet għal offerti b’rata varjabbli u, minn żmien għal żmien, il-BĊE jindika il-volum ta’ operazzjonijiet li għandu jiġi allokat fis-sejħiet għal offerti li jkun imiss. F’cirkustanzi eċċezzjonali, l-Eurosistema tista’ teżegwixxi wkoll operazzjonijiet ta’ rifinanzjament fuq żmien itwal permezz ta’ sejħiet għal offerti b’rati fissi.

Il-karatteristiċi operattivi ta’ operazzjonijiet ta’ rifinanzjament ewlenin fuq żmien itwal jistgħu jingħadu fil-qosor kif ġej:

(a) huma operazzjonijiet irriversjati li jipprovdu likwidità;

(b) huma eżegwiti regolarment kull xahar ( 17 );

(c) normalment ikollhom maturità ta’ tliet xhur ( 18 );

(d) huma eżegwiti b’mod deċentralizzat mill-BĊNi;

(e) huma eżegwiti permezz ta’ sejħiet għal offerti standard (kif speċifikat fit-Taqsima 5.1);

(f) il-kontropartijiet kollha li jissodisfaw il-kriterji ġenerali ta’ eliġibbiltà (kif speċifikat fit-Taqsima 2.1) jistgħu jagħmlu offerti għall-operazzjonijiet ta’ rifinanzjament fuq żmien itwal; u

(g) assi negozjabbli u mhux negozjabbli (kif speċifikat fil-Kapitolu 6) huma eliġibbli bħala assi sottostanti għal operazzjonijiet ta’ rifinanzjament fuq żmien itwal.

3.1.4. Operazzjonijiet irriversjati ta’ irfinar

L-Eurosistema tista’ teżegwixxi operazzjonijiet ta’ rfinar fil-forma ta’ tranżazzjonijiet irriversjati ta’ suq miftuħ. Operazzjonijiet ta’ rfinar huma intiżi għall-ġestjoni tas-sitwazzjoni tal-likwidità fis-suq u t-tmexxija tar-rati ta’ mgħax, b’mod partikolari sabiex jitwittew l-effetti fuq ir-rati tal-imgħax li jinqalgħu minn flutwazzjonijiet ta’ likwidità mhux mistennija fis-suq. L-operazzjonijiet ta’ rfinar jistgħu jitwettqu fl-aħħar jum ta’ perijodu ta’ żamma ta’ riżerva biex jagħmlu tajjeb għall-iżbilanċi ta’ likwidità li setgħu akkumulaw mill-allokazzjoni tal-aħħar operazzjoni ta’ rifinanzjament ewlenija. Il-ħtieġa potenzjali għal azzjoni mgħaġġla fil-każ ta’ żviluppi mhux mistennija tas-suq tqanqal ix-xewqa li jinżamm grad għoli ta’ flessibilità fl-għażla ta’ proċeduri u karatteristiċi operattivi fit-twettiq ta’ dawn l-operazzjonijiet:

Il-karatteristiċi operattivi ta’ operazzjonijiet ta’ rfinar irriversjati jistgħu jingħadu fil-qosor kif ġej:

(a) huma jistgħu jieħdu l-forma ta’ operazzjonijiet li jipprovdu l-likwidità jew li jassorbu l-likwidità;

(b) il-frekwenza tagħhom mhijiex standardizzata;

(c) il-maturità tagħhom mhijiex standardizzata;

(d) tranżazzjonijiet irriversjati ta’ rfinar li jipprovdu likwidità huma normalment eżegwiti permezz ta’ sejħiet għal offerti mgħaġġla, għalkemm il-possibbiltà li jintużaw proċeduri bilaterali mhix eskluża (ara l-Kapitolu 5);

(e) tranżazzjonijiet irriversjati ta’ rfinar li jassorbu l-likwidità huma eżegwiti, bħala regola, permezz ta’ proċeduri bilaterali (kif speċifikat fit-Taqsima 5.2);

(f) huma normalment eżegwiti b’mod deċentralizzat mill-BĊNi (il-Kunsill Governattiv tal-BĊE jista’ jiddeċiedi illi, f’cirkustanzi eċċezzjonali, operazzjonijiet bilaterali irriversjati ta’ rfinar jistgħu jiġu eżegwiti mill-BĊE);

(g) l-Eurosistema tista’ tagħżel, skont il-kriterji speċifikati fit-Taqsima 2.2, numru limitat ta’ kontropartijiet biex jipparteċipaw f’operazzjonijiet ta’ rfinar irriversjati; u

(h) assi negozjabbli u mhux negozjabbli (kif speċifikat fil-Kapitolu 6) huma eliġibbli bħala assi sottostanti għal operazzjonijiet ta’ rfinar irriversjati.

3.1.5. Operazzjonijiet irriversjati strutturali

L-Eurosistema tista’ teżegwixxi operazzjonijiet strutturali fil-forma ta’ tranżazzjonijiet irriversjati ta’ suq miftuħ immirati li jaġġustaw il-pożizzjoni strutturali tal-Eurosistema fil-konfront tas-settur finanzjarju.

Il-karatteristiċi operattivi ta’ dawn l-operazzjonijiet jistgħu jingħadu fil-qosor kif ġej:

(a) huma operazzjonijiet li jipprovdu l-likwidità;

(b) il-frekwenza tagħhom tista’ tkun regolari jew mhux regolari;

(c) il-maturità tagħhom mhix standardizzata a priori;

(d) huma eżegwiti permezz ta’ sejħiet għal offerti standard (kif speċifikat fit-Taqsima 5.1);

(e) huma eżegwiti b’mod deċentralizzat mill-BĊNi;

(f) il-kontropartijiet kollha li jissodisfaw il-kriterji ġenerali eliġibbli kollha (kif speċifikat fit-Taqsima 2.1) jistgħu jibagħtu offerti għal sejħiet għal offerti għal operazzjonijiet irriversjati strutturali; u

(g) assi negozjabbli u mhux negozjabbli (kif speċifikat fil-Kapitolu 6) huma eliġibbli bħala assi sottostanti għal operazzjonijiet irriversjati strutturali.

3.2. Tranżazzjonijiet diretti

3.2.1. Tip ta’ strument

Tranżazzjonijiet diretti ta’ suq miftuħ tirreferi għal operazzjonijiet fejn l-Eurosistema tixtri jew tbiegħ assi eliġibbli direttament fis-suq. Dawn l-operazzjonijiet isiru għal skopijiet strutturali biss.

3.2.2. Natura legali

Tranżazzjoni diretta timplika trasferiment sħiħ ta’ proprjetà mill-bejjiegħ lix-xerrej b’ebda trasferiment irriversjat konness ta’ proprjetà. It-tranżazzjonijiet huma eżegwiti skont il-konvenzjonijiet tas-suq għall-istrument tad-dejn użat fit-tranżazzjoni.

3.2.3. Kundizzjonijiet tal-prezzijiet

Fil-kalkolazzjoni tal-prezzijiet, l-Eurosistema taġixxi skont il-konvenzjoni tas-suq l-aktar aċċettata għall-istrumenti tad-dejn użati fit-tranżazzjoni.

3.2.4. Karatteristiċi operattivi oħrajn

Il-karatteristiċi operattivi ta’ tranżazzjonijiet diretti tal-Eurosistema jistgħu jingħadu fil-qosor kif ġej:

(a) jistgħu jieħdu l-forma ta’ operazzjonijiet ta’ provvista ta’ likwidità (xiri dirett) jew ta’ assorbiment ta’ likwidita (bejgħ dirett);

(b) il-frekwenza tagħhom mhijiex standardizzata;

(c) huma eżegwiti permezz ta’ proċeduri bilaterali (kif speċifikat fit-Taqsima 5.2);

(d) huma normalment eżegwiti b’mod deċentralizzat mill-BĊNi (il-Kunsill Governattiv tal-BĊE jista’ jiddeċiedi jekk, f’ċirkustanzi eċċezzjonali, tranżazzjonijiet diretti jistgħux jiġu eżegwiti mill-BĊE);

(e) ebda restrizzjonijiet ma huma imqegħdin a priori fuq il-firxa ta’ kontropartijiet għal tranżazzjonijiet diretti; u

(f) assi negozjabbli biss (kif speċifikat fil-Kapitolu 6) jintużaw bħala assi sottostanti fi tranżazzjonijiiet diretti.

3.3. Ħruġ ta’ ċertifikati ta’ dejn tal-BĊE

3.3.1. Tip ta’ strument

Il-BĊE jista’ joħroġ ċertifikati tad-dejn bil-għan li jaġġusta l-pożizzjoni strutturali tal-Eurosistema fil-konfront tas-settur finanzjarju sabiex joħloq (jew ikabbar) nuqqas ta’ likwidità fis-suq.

3.3.2. Natura legali

Iċ-ċertifikati ta’ dejn tal-BĊE jikkostitwixxu obbligu ta’ dejn tal-BĊE fil-konfront tad-detentur taċ-ċertifikat. Dawn jinħarġu u jinżammu fil-forma ta’ daħla fil-ktieb f’depożiti ta’ titoli fiż-żona tal-euro. Il-BĊE ma jimponi l-ebda restrizzjoni fuq it-trasferibbiltà taċ-ċertifikati. Aktar dispożizzjonijiet marbutin maċ-ċertifikati ta’ dejn tal-BĊE għandhom jiddaħħlu fit-termini u l-kundizzjonijiet ta’ dawn iċ-ċertifikati.

3.3.3. Termini tal-imgħax

Iċ-ċertifikati ta’ dejn tal-BĊE jinħarġu bi skont, jiġifieri jinħarġu taħt l-ammont nominali u jinfdew mal-maturità fl-ammont nominali. Id-differenza bejn l-ammont tal-ħruġ bi skont u l-ammont tal-fidi hija ugwali għall-imgħax akkumulat fuq l-ammont tal-ħruġ bi skont, bir-rata miftiehma ta’ mgħax, fuq il-maturità taċ-ċertifikat. Ir-rata ta’ imgħax applikata hija rata ta’ imgħax sempliċi bbażata fuq il-konvenzjoni tal-għadd ta’ kull jum “attwali/360”. Il-kalkolu tal-ammont tal-ħruġ bi skont jidher fil-Kaxxa 1.

L-ammont tal-ħruġ bi skont huwa:

fejn:

N = ammont nominali taċ-ċertifikat tad-dejn tal-BĊE

rI = rata ta’ imgħax (f’%)

D = maturità taċ-ċertifikat tad-dejn tal-BĊE (f’jiem)

PT = ammont ta’ ħruġ bi skont taċ-ċertifikat tad-dejn tal-BĊE

3.3.4. Karatteristiċi operattivi oħrajn

Il-karatteristiċi operattivi tal-ħruġ ta’ ċertifikat tad-dejn tal-BĊE jistgħu jingħadu fil-qosor kif ġej:

(a) iċ-ċertifikati jinħarġu sabiex jassorbu l-likwidità mis-suq;

(b) iċ-ċertifikati jistgħu jinħarġu fuq bażi regolari jew mhux regolari;

(c) iċ-ċertifikati għandhom maturità ta’ anqas minn 12-il xahar;

(d) iċ-ċertifikati jinħarġu permezz ta’ sejħiet għal offerti standard (kif speċifikat fit-Taqsima 5.1);

(e) iċ-ċertifikati joħorġu b’sejħa għal offerti u jiġu rregolati b’mod deċentralizzat mill-BĊNi; u

(f) il-kontropartijiet kollha li jikkonformaw mal-kriterji ġenerali ta’ eliġibbiltà (kif speċifikat fit-Taqsima 2.1) jistgħu jibagħtu offerti għall-abbonament fiċ-ċertifikati tad-dejn tal-BĊE.

3.4. Swaps tal-kambju barrani

3.4.1. Tip ta’ strument

Swaps tal-kambju barrani eżegwiti għall-finijiet ta’ politika monetarja jikkonsistu fi tranżazzjonijiet simultanji fil-mument u bil-quddiem fl-euro kontra valuta barranija. Huma użati għal finijiet ta’ rfinar, prinċipalment bil-għan li jiġġestixxu s-sitwazzjoni tal-likwidità fis-suq u fil-gwida ta’ rati tal-imgħax.

3.4.2. Natura legali

Swaps tal-kambju barrani eżegwiti għall-finijiet ta’ politika monetarja jirreferu għal operazzjonijiet fejn l-Eurosistema tixtri (jew tbiegħ) euro fil-mument kontra valuta barranija u, fl-istess waqt, tbiegħ (jew tixtri) lura fi tranżazzjoni bil-quddiem f’data speċifikata ta’ xiri lura. Aktar dispożizzjonijiet għal swaps ta’ kambju barrani huma speċifikati fl-arranġamenti kuntrattwali applikati mill-BĊN rispettiv (jew mill-BĊE).

3.4.3. Valuta u termini tar-rata tal-kambju

Bħala regola, l-Eurosistema topera biss f’valuti negozjati f’firxa wiesa’ u skont il-prattika tas-suq standard. F’kull operazzjoni ta’ swap tal-kambju barrani, l-Eurosistema u l-kontropartijiet jiftiehmu dwar il-punti ta’ swap għat-tranżazzjoni. Il-punti ta’ swap huma d-differenza bejn ir-rata tal-kambju tat-tranżazzjoni bil-quddiem u r-rata tal-kambju tat-tranżazzjoni fil-mument. Il-punti ta’ swap tal-euro fil-konfront tal-valuta barranija huma kkwotati skont konvenzjonijiet tas-suq ġenerali. It-termini tar-rata tal-kambju ta’ swaps tal-kambju huma speċifikati fil-Kaxxa 2.

3.4.4. Karatteristiċi operattivi oħrajn

Il-karatteristiċi operativi ta’ swaps tal-kambju barrani jistgħu jingħadu fil-qosor kif ġej:

(a) huma jistgħu jieħdu l-forma ta’ operazzjonijiet li jipprovdu l-likwidità jew li jassorbu l-likwidità;

(b) il-frekwenza tagħhom mhijiex standardizzata;

(c) il-maturità tagħhom mhijiex standardizzata;

(d) huma eżegwiti permezz ta’ sejħiet għal offerti mgħaġġla jew proċeduri bilaterali (ara l-Kapitolu 5);

(e) huma normalment eżegwiti b’mod deċentralizzat mill-BĊNi (il-Kunsill Governattiv tal-BĊE jista’ jiddeċiedi jekk, f’cirkustanzi eċċezzjonali, swaps ta’ kambju barrani bilaterali jistgħux jiġu eżegwiti mill-BĊE);

(f) l-Eurosistema tista’ tagħżel, skont il-kriterji speċifikati fit-Taqsima 2.2 u l-Appendiċi 3, numru limitat ta’ kontropartijiet biex jipparteċipaw fi swaps tal-kambju barrani.

S = fil-mument (spot) (fid-data tat-tranżazzjoni ta’ swap ta’ kambju barrani) tar-rata tal-kambju bejn l-euro (EUR) u valuta barranija ABC

FM = rata tal-kambju bil-quddiem bejn l-euro u l-valuta barranija ABC fuq id-data tax-xiri mill-ġdid ta’ swap (M)

ΔΜ = punti bil-quddiem bejn l-euro u l-valuta barranija ABC fid-data tax-xiri mill-ġdid ta’ swap (M) Δ M = F M – S

N(.) = valuta f’ammont fil-mument (spot); N(.)M huwa l-ammont tal-valuta bil-quddiem: N (ABC) = N (EUR) × S jew N (ABC) M = N (EUR) M × F M jew

3.5. Ġbir ta’ depożiti b’terminu fiss

3.5.1. Tip ta’ strument

L-Eurosistema tista’ tistieden kontropartijiet biex iqiegħdu depożiti ta’ terminu fiss remunerati mal-BĊN fl-Istat Membru li fih il-kontroparti tkun stabbilita. Il-ġbir ta’ depositi b’terminu fiss huwa maħsub biss għall-finijiet ta’ rfinar sabiex tiġi assorbita l-likwidità fis-suq.

3.5.2. Natura legali

Id-depożiti aċċettati mill-kontopartijiet huma għal terminu fiss ta’ żmien u b’rata fissa ta’ imgħax. L-ebda kollateral ma jingħata mill-BĊN bi skambju għad-depożiti.

3.5.3. Termini tal-imgħax

Ir-rata ta’ imgħax applikata għad-depożitu hija rata ta’ mgħax sempliċi bbażata fuq il-konvenzjoni tal-għadd ta’ kull jum “attwali/360”. L-imgħax jitħallas mal-maturità tad-depożitu.

3.5.4. Karatteristiċi operattivi oħrajn

Il-karatteristiċi operattivi tal-ġbir tad-depożiti fuq terminu fiss ta’ żmien jistgħu jingħadu fil-qosor kif ġej:

(a) id-depożiti jinġabru sabiex jassorbu l-likwidità;

(b) il-frekwenza li biha jinġabru d-depożiti mhix standardizzata;

(c) il-maturità tad-depożiti mhijiex standardizzata;

(d) il-ġbir tad-depożiti huwa normalment eżegwit permezz ta’ sejħiet għal offerti mgħaġġla, għalkemm il-possibbiltà tal-użu ta’ proċeduri bilaterali mhix eskluża (ara l-Kapitolu 5);

(e) il-ġbir tad-depożiti huwa normalment eżegwit b’mod deċentralizzat mill-BĊNi (il-Kunsill Governattiv tal-BĊE jista’ jiddeċiedi jekk, f’cirkustanzi eċċezzjonali, il-ġbir bilaterali ta’ depożiti b’terminu fiss ( 19 ) jistax jiġi eżegwit mill-BĊE); u

(f) l-Eurosistema tista’ tagħżel skont il-kriterji speċifikati fit-Taqsima 2.2, numru limitat ta’ kontropartijiet għall-ġbir ta’ depożiti b’terminu fiss.

KAPITOLU 4

FAĊILITAJIET PERMANENTI

4.1. Il-faċilità ta’ self marġinali

4.1.1. Tip ta’ strument

Il-kontropartijiet jistgħu jużaw il-faċilità ta’ self marġinali biex jiksbu likwidità overnight minn BĊNi b’rata ta’ mgħax speċifikata minn qabel kontra assi eliġibbli (kif stabbilit fil-Kapitolu 6). Il-faċilità hija maħsuba biex tissodisfa l-ħtiġijiet temporanji ta’ likwidità tal-kontropartijiet. F’cirkustanzi normali, ir-rata ta’ imgħax fuq il-faċilità tipprovdi għal limitu tar-rata ta’ mgħax tas-suq overnight. It-termini u l-kundizzjonijiet tal-faċilità huma identiċi maż-żona tal-euro kollha.

4.1.2. Natura legali

Il-BĊNi jistgħu jipprovdu likwidità taħt il-faċilità ta’ self marġinali jew fil-forma ta’ ftehim ta’ xiri mill-ġdid overnight (jiġifieri l-proprjetà tal-assi tiġi ttrasferita lill-kreditur, waqt li l-partijiet jiftehmu li jirriversjaw it-tranżazzjoni permezz ta’ trasferiment mill-ġdid tal-assi lid-debitur fl-ewwel jum tan-negozju li jkun imiss) jew bħala self kollateralizzat overnight (jiġifieri mgħax ta’ garanzija eżegwibbli jiġi pprovdut fuq l-assi iżda, filwaqt li jiġi assunt l-obbligu tad-dejn, il-proprjetà tal-assi tinżamm mid-debitur). Aktar dispożizzjonijiet għall-ftehim ta’ xiri mill-ġdid huma speċifikati fl-arranġamenti kuntrattwali applikati mill-BĊN. Arranġamenti biex tiġi pprovduta likwidità fil-forma ta’ self kollateralizzat iqisu l-proċeduri differenti u formalitajiet meħtieġa biex jippermettu l-istabbiliment u r-realizzazzjoni sussegwenti tal-imgħax relevanti fil-kollateral (rahan, assenjazzjoni jew piż) li japplikaw f’ġurisżdizzjonijiet differenti.

4.1.3. Kundizzjonijiet ta’ aċċess

Istituzzjonijiet li jissodisfaw il-kriterji tal-eliġibbiltà tal-kontroparti ġenerali speċifikati fit-Taqsima 2.1 jista’ jkollhom aċċess għall-faċilità tas-self marġinali. L-aċċess għall-faċilità tas-self marġinali jingħata permezz tal-BĊN fl-Istat Membru li fih l-istituzzjoni hija stabbilita. L-aċċess għall-faċilità tas-self marġinali jingħata biss f’jiem meta t-TARGET2 ( 20 ) huwa operattiv ( 21 ). Fil-jiem meta l-SSSs mhumiex operattivi, l-aċċess għall-faċilitajiet tas-self marġinali jingħata skont l-assi sottostanti li jkunu diġà ġew iddepożitati minn qabel mal-BĊNi.

Fl-aħħar ta’ kull jum tax-xogħol, il-pożizzjonijiet tad-dejn tal-kontropartijiet fir-rigward tal-kont ta’ saldu mal-banek ċentrali nazzjonali jiġu kkunsidrati awtomatikament li huma talba għar-rikors għall-faċilità ta’ self marġinali. Il-proċeduri għall-aċċess fi tmiem il-jum għall-faċilità marġinali ta’ self huma speċifikati fit-Taqsima 5.3.3.

Kontroparti tista’ tingħata wkoll aċċess għall-faċilità ta’ self marġinali billi tintbagħat talba lill-BĊN fl-Istat Membru fejn hija stabbilita l-kontroparti. Biex il-BĊN ikun jista’ jipproċessa t-talba fl-istess jum fit-TARGET2, it-talba għandha tiġi rċevuta mill-bank ċentrali nazzjonali tal-anqas 15-il minuta wara l-ħin tal-għeluq tat-TARGET2 ( 22 ) ( 23 ). Bħala regola ġenerali, it-TARGET2 jagħlaq fis-6 p.m. ħin tal-BĊE (CET). L-iskadenza biex jintalab l-aċċess għall-faċilità tas-self marġinali hija posposta bi 15-il minuta fl-aħħar jum tax-xogħol tal-Eurosistema ta’ perijodu ta’ żamma ta’ riżerva. It-talba għandha tispeċifika l-ammont ta’ kreditu u, jekk l-assi sottostanti għat-tranżazzjoni għadhom ma ġewx iddepożitati minn qabel mal-BĊN, l-assi sottostanti li għandhom jiġu kkunsinjati għat-tranżazzjoni.

Minbarra l-ħtieġa li jiġu ppreżentati assi eliġibbli sottostanti suffiċjenti, ma hemm l-ebda limitu għall-ammont ta’ fondi li għandu jiġi avanzat taħt il-faċilità ta’ self marġinali.

4.1.4. Maturità u termini tal-imgħax

Il-maturità ta’ kreditu estiż taħt il-faċilità hija overnight. Għal kontropartijiet li jipparteċipaw direttament fit-TARGET2, il-kreditu jitħallas lura l-jum ta’ wara meta t-TARGET2; u (ii) l-SSSs rilevanti huma operattivi, fil-ħin li fih dawk is-sistemi jiftħu.

Ir-rata ta’ imgħax titħabbar bil-quddiem mill-Eurosistema u hija kkalkulata bħala imgħax sempliċi bbażata fuq il-konvenzjoni tal-għadd ta’ kull jum “attwali/360”. Il-BĊE jista’ jibdel ir-rata ta’ imgħax f’kull żmien, b’effett, l-aktar kmieni, mill-jum tax-xogħol tal-Eurosistema li jmiss ( 24 ) ( 25 ). L-imgħax taħt il-faċilità jitħallas mal-ħlas lura tal-kreditu.

4.1.5. Sospensjoni tal-faċilità

L-aċċess għall-faċilità jingħata biss skont l-għanijiet u l-konsiderazzjonijiet tal-politika monetarja ġenerali tal-BĊE. Il-BĊE jista’ jadatta l-kundizzjonijiet tal-faċilità jew jissospendiha f’kull żmien.

4.2. Il-faċilità ta’ depożitu

4.2.1. Tip ta’ strument

Il-kontropartijiet jistgħu jużaw il-faċilità ta’ depożitu biex jagħmlu depożiti overnight mal-BĊNi. Id-depożiti huma remunerati b’rata ta’ imgħax speċifikata minn qabel. F’cirkustanzi normali, ir-rata ta’ imgħax fuq il-faċilità tipprovdi l-limitu l-aktar baxx għal rata ta’ imgħax tas-suq overnight. It-termini u l-kundizzjonijiet tal-faċilità ta’ depożitu huma identiċi fiż-żona tal-euro kollha ( 26 ).

4.2.2. Natura legali

Id-depożiti overnight aċċettati mill-partijiet huma remunerati b’rata ta’ imgħax fissa. L-ebda kollateral ma jingħata lill-kontroparti bi skambju mad-depożiti.

4.2.3. Kundizzjonijiet tal-aċċess ( 27 )

Istituzzjonijiet li jissodisfaw il-kriterji tal-eliġibbiltà tal-kontroparti ġenerali speċifikati fit-Taqsima 2.1 jista’ jkollhom aċċess għall-faċilità ta’ depożitu. L-aċċess għall-faċilità ta’ depożitu jingħata permezz tal-BĊN fl-Istat Membru fejn l-istituzzjoni hija stabbilita. Aċċess għal faċilità ta’ depożitu jingħata biss fil-jiem meta t-TARGET2 ikun miftuħ ( 28 )

Biex kontroparti tingħata aċċess għall-faċilità ta’ depożitu, il-kontroparti għandha tibgħat talba lill-BĊN fl-Istat Membru fejn hija stabbilita l-kontroparti. Biex il-BĊN jkun jista’ jipproċessa t-talba fl-istess jum fit-TARGET2, it-talba għandha tiġi rċevuta mill-BĊN tal-anqas 15-il minuta wara l-ħin tal-għeluq tat-TARGET2, li, bħala regola ġenerali, jkun fis-6 p.m. ħin tal-BĊE (CET) ( 29 ), ( 30 ). L-iskadenza biex jintalab l-aċċess għall-faċilità tas-self marġinali hija posposta bi 15-il minuta addizzjonali fl-aħħar jum tax-xogħol tal-Eurosistema ta’ perijodu ta’ żamma ta’ riżerva. It-talba għandha tispeċifika l-ammont li għandu jiġi ddepożitat taħt din il-faċilità.

Ma hemmx limitu għall-ammont li kontroparti tista’ tiddepożita taħt il-faċilità.

4.2.4. Maturità u termini tal-imgħax

Il-maturità ta’ depożiti taħt il-faċilità hija overnight. Għal kontropartijiet li jipparteċipaw direttament fit-TARGET2, id-depożiti miżmumin fil-faċilità jimmaturaw l-għada meta t-TARGET2 jkun operattiv, fil-ħin meta din is-sistema tiftaħ.

Ir-rata ta’ imgħax titħabbar bil-quddiem mill-Eurosistema u hija kkalkolata bħala rata ta’ mgħax sempliċi bbażata fuq il-konvenzjoni tal-għadd ta’ kull jum “attwali/360”. Il-BĊE jista’ jibdel ir-rata ta’ imgħax f’kull żmien, b’effett, l-aktar kmieni, mill-jum tax-xogħol tal-Eurosistema li jmiss ( 31 ). L-imgħax fuq id-depożiti jitħallas mal-maturità tad-depożitu.

4.2.5. Sospensjoni tal-faċilità

L-aċċess għall-faċilità jingħata biss skont l-għanijiet u l-konsiderazzjonijiet tal-politika monetarja ġenerali tal-BĊE. Il-BĊE jista’ jadatta l-kundizzjonijiet tal-faċilità jew jissospendiha f’kull żmien.

KAPITOLU 5

PROĊEDURI

5.1. Proċeduri ta’ sejħiet għal offerti

5.1.1. Konsiderazzjonijiet ġenerali

Operazzjonijiet ta’ suq miftuħ tal-Eurosistema huma normalment eżegwiti f’forma ta’ sejħiet għal offerti. Il-proċeduri għal sejħiet għal offerti tal-Eurosistema isiru f’sitt passi operattivi kif speċifikat fil-Kaxxa 3.

L-Eurosistema tiddistingwi bejn iż-żewġ tipi differenti ta’ proċeduri għal sejħiet għal offerti: sejħiet għal offerti standard u sejħiet għal offerti mgħaġġla. Il-proċeduri għal sejħiet għal offerti mgħaġġla u standard huma identiċi ħlief għall-perijodu ta’ żmien u l-firxa tal-kontropartijiet.

5.1.1.1. Sejħiet għal offerti standard

Għal sejħiet għal offerti standard, jgħaddu massimu ta’ 24 siegħa mit-tħabbir tas-sejħa għal offerti għaċ-ċertifikazzjoni tar-riżultat tal-allokazzjoni (fejn iż-żmien bejn l-iskadenza għas-sottmissjoni u t-tħabbir tar-riżultat tal-allokazzjoni huwa ta’ bejn wieħed u ieħor sagħtejn). Ċart 1 tagħti ħarsa ħafifa lejn l-iskeda normali ta’ żmien għall-passi operattivi għal sejħiet għal offerti standard. Il-BĊE jista’ jiddeċiedi li jaġġusta l-iskeda taż-żmien f’operazzjonijiet individwali, jekk jitqies xieraq.

L-operazzjonijiet ta’ rifinanzjament ewlenin, l-operazzjonijiet ta’ rifinanzjament fuq żmien itwal u operazzjonijiet strutturali (bl-eċċezzjoni ta’ tranżazzjonijiet diretti) huma eżegwiti dejjem f’forma ta’ sejħiet għal offerti standard. Il-kontropartijiet li jikkonformaw mal-kriterji ġenerali ta’ eliġibbiltà speċifikati fl-Artikolu 2.1 jistgħu jipparteċipaw f’sejħiet għal offerti standard.

5.1.1.2. Sejħiet għal offerti mgħaġġla

Sejħiet għal offerti mgħaġġla huma eżegwiti normalment fi żmien 90 minuta mit-tħabbir tas-sejħa għal offerti, biċ-ċertifikazzjoni ssir minnufih wara li jitħabbar ir-riżultat tal-allokazzjoni. L-iskeda taż-żmien normali għall-passi operattivi għal sejħiet għal offerti mgħaġġla hija speċifikata f’Ċart 2. Il-BĊE jista’ jiddeċiedi li jaġġusta l-iskeda taż-żmien f’operazzjonijiet individwali, jekk jitqies xieraq. Sejħiet għal offerti mgħaġġla jintużaw biss għall-eżekuzzjoni ta’ operazzjonijiet ta’ rfinar. L-Eurosistema tista’ tagħżel, skont il-kriterji u l-proċeduri speċifikati fit-Taqsima 2.2, numru limitat ta’ kontropartijiet biex jipparteċipaw fis-sejħiet għal offerti mgħaġġla.

5.1.1.3. Sejħiet għal offerti b’rata fissa u b’rata varjabbli

L-Eurosistema għandha l-għażla li tagħmel jew sejħiet għal offerti b’rata fissa (volum) jew b’rata varjabbli (imgħax). F’sejħa għal offerti b’rata fissa, il-BĊE jispeċifika r-rata ta’ imgħax bil-quddiem u l-kontropartijiet li jipparteċipaw joffru l-ammont ta’ flus li jridu jinnegozjaw bir-rata fissa ta’ imgħax ( 32 ). F’sejħa għal offerti b’rata varjabbli, il-kontropartijiet joffru l-ammonti ta’ flus u r-rati ta’ imgħax li bihom jixtiequ li jidħlu fi tranżazzjonijiet mal-BĊNi ( 33 ).

Pass 1 Tħabbir ta’ sejħa għal offerti

a. Tħabbir mill-BĊE permezz ta’ mezzi tal-aħbarijiet pubbliċi u s-sit elettroniku tal-BĊE

b. Tħabbir mill-BĊNi permezz tas-servizzi nazzjonali tal-aħbarijiet u direttament lill-kontropartijiet individwali (jekk jitqies meħtieġ)

Pass 2 Preparazzjoni tal-kontropartijiet u sottomissjoni ta’ offerti

Pass 3 Ġbir tal-offerti mill-Eurosistema

Pass 4 Allokazzjoni tal-offerti u t-tħabbir tar-riżultati tal-offerti

a. Deċiżjoni ta’ allokazzjoni tal-BĊE

b. Tħabbir tar-riżultati tal-allokazzjoni permezz ta’ mezzi tal-aħbarijiet pubbliċi u s-sit elettroniku tal-BĊE

Pass 5 Ċertifikazzjoni tar-riżultati tal-allokazzjoni individwali

Pass 6 Saldu tat-tranżazzjonijiet (ara t-Taqsima 5.3)

5.1.2. Kalendarju ta’ operazzjonijiet tas-sejħiet għal offerti

5.1.2.1. Operazzjonijiet ta’ rifinanzjament ewlenin u fuq żmien itwal

L-operazzjonijiet ta’ rifinanzjament ewlenin u fuq żmien itwal huwa eżegwiti skont kalendarju indikattiv ippubblikat mill-Eurosistema ( 34 ). Il-kalendarju jiġi ppublikat tal-anqas tliet xhur qabel il-bidu tas-sena li għaliha jkun validu. Il-jiem normali tal-kummerċ għall-operazzjonijiet ta’ rifinanzjament ewlenin u fuq żmien itwal huma speċifikati fit-Tabella 2. Il-BĊE jimmira li jassigura li l-kontropartijiet fl-Istati Membri kollha jistgħu jipparteċipaw fl-operazzjonijiet operazzjonijiet ta’ rifinanzjament ewlenin u fuq żmien itwal. Għalhekk, meta jiġi kompilat il-kalendarju għal dawn l-operazzjonijiet, il-BĊE jagħmel aġġustamenti xierqa għall-iskeda normali sabiex jitqiesu l-btajjel tal-banek fl-Istati Membri individwali.

5.1.2.2. Operazzjonijiet strutturali

Operazzjonijiet strutturali permezz ta’ sejħiet għal offerti standard mhumiex eżegwiti skont kwalunkwe kalendarju speċifikat minn qabel. Iżda, dawn normalment jitwettqu u jitlestew biss fil-jiem li huma jiem tan-negozju tal-BĊN ( 35 ) fl-Istati Membri kollha.

5.1.2.3. Operazzjonijiet ta’ rfinar

Operazzjonijiet ta’ rfinar ma jiġux eżegwiti skont xi kalendarju speċifikat minn qabel. Il-BĊE jista’ jiddeċiedi li jwettaq operazzjonijiet ta’ rfinar f’kull jum tan-negozju tal-Eurosistema. Il-BĊNi biss tal-Istati Membri fejn il-jum tal-kummerċ, il-jum li fih isir is-saldu u l-jum li fih isir r-rimborż huma jiem tan-negozju tal-BĊN jipparteċipaw f’dawk l-operazzjonijiet.

Nota: Il-figuri jirriferu għall-passi operattivi kif definiti fil-Kaxxa 3.

Note: Il-figuri jirriferu għall-passi operattivi kif definiti fil-Kaxxa 3.







Tabella 2 Jiem tal-kummerċ normali għal operazzjonijiet ewlenin u ta’ rifinanzjament fuq żmien itwal Tip ta’ operazzjoni Jum tal-kummerċ normali (T) Operazzjonijiet ta’ rifinanzjament ewlenin Kull nhar ta’ Tlieta Operazzjonijiet ta’ rifinanzjament fuq żmien itwal L-aħħar Erbgħa ta’ kull xahar kalendarju (1) (1) Minħabba l-perijodu tal-Milied, l-operazzjoni ta’ Diċembru normalment tinġieb ’il quddiem b’ġimgħa, jiġifieri għall-Erbgħa ta’ qabel tax-xahar.

5.1.3. Tħabbir ta’ operazzjonijiet ta’ sejħiet għal offerti

Sejħiet għal offerti standard tal-Eurosistema jitħabbru pubblikament permezz ta’ servizzi tal-aħbarijiet u s-sit elettroniku tal-BĊE. Barra minn hekk, il-BĊNi jistgħu jħabbru l-operazzjoni ta’ sejħa għal offerti direttament lill-kontropartijiet mingħajr aċċess għas-servizzi tal-aħbarijiet. Il-messaġġ li jħabbar is-sejħa pubblika għal offerti normalment ikun fih l-informazzjoni li ġejja:

(a) in-numru ta’ referenza tal-operazzjoni tas-sejħa għal offerti;

(b) id-data tal-operazzjoni tas-sejħa għal offerti;

(c) it-tip ta’ operazzjoni (provvista jew assorbiment ta’ likwidità u t-tip ta’ strument ta’ politika monetarja li għandu jintuża);

(d) il-maturità tal-operazzjoni;

(e) it-tip ta’ rkant (sejħa għal offerti b’rata fissa jew b’rata varjabbli);

(f) il-metodu ta’ allokazzjoni (irkant “Olandiż” jew “Amerikan”, kif definit fit-Taqsima 5.1.5);

(g) il-volum ta’ operazzjoni maħsub (normalment fil-każijiet biss ta’ operazzjonijiet ta’ rifinanzjament fuq żmien itwal);

(h) il-punt ta’ rata/prezz/swap tal-imgħax tas-sejħa għal offerti (fil-każ ta’ sejħiet għal offerti b’rata fissa);

(i) il-punt ta’ rata/prezz/swap tal-imgħax aċċettat minimu/massimu tas-sejħa għal offerti (jekk applikabbli);

(j) id-data tal-bidu u d-data tal-maturità tal-operazzjoni (jekk applikabbli) jew id-data tal-valur u d-data tal-maturità tal-istrument (fil-każ tal-ħruġ ta’ ċertifikati tad-dejn tal-BĊE);

(k) il-valuti involuti u l-valuta, li l-ammont tagħha jinżamm fiss (fil-każ ta’ swaps ta’ kambju barrani);

(l) ir-rata tal-kambju ta’ referenza fil-mument li għandha tintuża għall-kalkolu tal-offerti (fil-każ ta’ swaps tal-kambju barrani);

(m) il-limitu massimu tal-offerta (jekk ikun hemm);

(n) l-ammont minimu individwali tal-allokazzjoni (jekk ikun hemm);

(o) il-proporzjon minimu ta’ allokazzjoni (jekk ikun hemm);

(p) l-iskeda taż-żmien għas-sottomissjoni tal-offerti;

(q) id-denominazzjoni taċ-ċertifikati (fil-każ ta’ ħruġ ta’ ċertifikati ta’ dejn tal-BĊE); u

(r) il-kodiċi ISIN tal-ħruġ (fil-każ tal-ħruġ ta’ ċertifikati ta’ dejn tal-BĊE).

Bil-ħsieb li tittejjeb it-trasparenza fl-operazzjonijiet ta’ rfinar tagħha, l-Eurosistema normalment tħabbar pubblikament bil-quddiem sejħiet għal offerti mgħaġġla. Madankollu, f’cirkostanzi eċċezzjonali, il-BĊE jista’ jiddeċiedi li ma jħabbarx pubblikament bil-quddiem sejħiet għal offerti mgħaġġla. It-tħabbir ta’ sejħiet għal offerti mgħaġġla isegwi l-istess proċeduri bħal dawk għal sejħiet għal offerti standard. F’sejħa għal offerti mgħaġġla li normalment ma titħabbarx pubblikament bil-quddiem, il-kontropartijiet magħżula jiġu kkuntattjati direttament mill-BĊNi. F’sejħa għal offerti mgħaġġla, li titħabbar pubblikament, il-BĊN jista’ jikkuntattja l-kontropartijiet magħżula direttament.

▼M1

Il-BĊE jirriżerva d-dritt li jieħu kull azzjoni illi jqis xierqa sabiex jikkoreġi żball fl-avviż tas-sejħa għall-offerti, inkluż it-tħassir jew l-interruzzjoni tal-esekuzzjoni ta’ sejħa għall-offerti.

▼B

5.1.4. Preparazzjoni u sottomissjoni ta’ offerti mill-kontropartijiet

L-offerti tal-kontropartijiet għandhom ikunu f’forma li ssegwi l-eżempju ta’ pro forma provduta mill-BĊNi għall-operazzjoni relevanti. L-offerti għandhom jintbagħtu lill-BĊN tal-Istat Membru li fih l-istituzzjoni jkollha stabbiliment (uffiċċju prinċipali jew fergħa). L-offerti ta’ istituzzjoni jistgħu jintbagħtu biss minn stabbiliment wieħed (jew l-uffiċċju prinċipali jew fergħa nominata) f’kull Stat Membru.

F’sejħiet għal offerti b’rata fissa, il-kontropartijiet għandhom fl-offerti tagħhom jiddikjaraw l-ammont ta’ flus li huma lesti jinnegozjaw mal-BĊNi ( 36 ).

F’sejħiet għal offerti b’rata varjabbli, il-kontropartijiet jistgħu jibagħtu offerti sa 10 livelli differenti ta’ rati ta’ imgħax/prezzijiet/punti ta’ swaps. F’ċirkustanzi eċċezzjonali l-Eurosistema tista’ timponi limitu fuq in-numru ta’ offerti li jistgħu jiġu sottomessi fir-rigward tas-sejħiet b’rata varjabbli. F’kull offerta, il-kontropartijiet għandhom jiddikjaraw l-ammont ta’ flus li huma lesti jinnegozjaw mal-BĊNi u r-rata ta’ imgħax rilevanti ( 37 ), ( 38 ). L-offerta tar-rati ta’ imgħax għandha tiġi espressa f’multipli ta’ punti ta’ perċentwali ta’ 0,01. Fil-każ ta’ sejħa għal offerti ta’ swaps ta’ kambju barrani b’rata varjabbli, il-punti tas-swaps għandhom ikunu kkwotati skont il-konvenzjonijiet standard tas-suq u l-offerti għandhom ikunu espressi bħala multipli ta’ 0,01 ta’ punti ta’ swaps.

Għall-operazzjonijiet ta’ rifinanzjament ewlenin, l-ammont minimu ta’ offerta huwa EUR 1 000 000. Offerti li jeċċedu dan l-ammont għandhom jiġu espressi bħala multipli ta’ EUR 100 000. L-istess offerta minima u ammonti multipli huma applikati fl-operazzjonijiet ta’ rfinar u operazzjonijiet strutturali. L-ammont minimu tal-offerta huwa applikat għal kull rata ta’ imgħax/prezz/punt ta’ swap individwali.

Għal operazzjonijiet ta’ rifinanzjament fuq żmien itwal, kull BĊN jiddefinixxi ammont ta’ offerta minima ta’ firxa bejn EUR 10 000 sa EUR 1 000 000. Offerti li jeċċedu l-ammont minimu tal-offerta għandhom ikunu espressi bħala multipli ta’ EUR 10 000. L-ammont minimu tal-offerta huwa applikat għal kull livell ta’ rata individwali ta’ imgħax.

Il-BĊE jista’ jimponi limitu massimu tal-offerta sabiex jipprevjeni offerti sproporzjonament kbar. Kull limitu għal offerta massima bħal dak għandu dejjem jiġi speċifikat fil-messaġġ ta’ tħabbir tas-sejħa għal offerti pubblika.

Il-kontropartijiet huma dejjem mistennija li jkunu f’pożizzjoni li jkopru l-ammonti allokati lilhom b’ammont suffiċjenti ta’ assi eliġibbli sottostanti ( 39 ). L-arranġamenti kuntrattwali jew regolatorji applikati mill-BĊN rilevanti jippermettu l-impożizzjoni ta’ pieni jekk kontroparti tonqos milli tittrasferixxi ammont suffiċjenti ta’ assi sottostanti jew flus kontanti biex jitħallas l-ammont li tkun ġiet allokata f’operazzjoni tas-sejħa għal offerti.

L-offerti huma revokabbli sal-iskadenza tas-sottomissjoni tas-sejħa għal offerti. Offerti mibgħutin wara l-iskadenza speċifikata fil-messaġġ ta’ tħabbir tas-sejħa għal offerti huma invalidi. L-osservanza tal-iskadenza hija ġġudikata mill-BĊNi. Il-BĊNi jiskartaw l-offerti kollha ta’ kontroparti jekk l-ammont aggregat ta’ offerta jeċċedi kwalunkwe limitu massimu stabbilit ta’ offerta stabbilit mill-BĊE. Il-BĊNi jiskartaw ukoll kull offerta li tkun taħt l-ammont minimu tal-offerta jew li tkun taħt xi minimu jew ’il fuq minn xi massimu aċċettat ta’ rata ta’ imgħax/prezz/punt ta’ swap. Barra minn hekk, il-BĊNi jistgħu jiskartaw offerti li huma inkompleti jew li ma jsegwux l-eżempju tal-pro forma. Jekk offerta tiġi skartata, il-BĊN rispettiv jinforma lill-kontroparti dwar id-deċiżjoni tiegħu qabel l-allokazzjoni tas-sejħa għal offerti.

5.1.5. Proċeduri ta’ allokazzjoni ta’ sejħiet għal offerti

5.1.5.1. Operazzjonijiet ta’ sejħa għal offerti b’rata fissa

Fl-allokazzjoni ta’ sejħa għal offerti b’rata fissa, l-offerti riċevuti mill-kontropartijiet jiżdiedu flimkien. Jekk l-ammont aggregat tal-offerta jeċċedi l-ammont totali ta’ likwidità li għandu jiġi allokat, l-offerti mibgħuta jiġu sodisfatti pro rata, skont il-proporzjon tal-ammont li għandu jiġi allokat tal-offerta tal-ammont aggregat (ara l-Kaxxa 4). L-ammont allokat lil kull kontroparti jiġi aġġustat sal-eqreb euro. Iżda, il-BĊE jista’ jiddeċiedi li jalloka ammont/proporzjon minimu li kull min jagħmel offerta f’sejħiet għal offerti b’rata fissa.

Il-persentaġġ tal-allokazzjoni huwa:

L-ammont allokat lill-kontroparti ith huwa:

alli = all % × (ai )

fejn:

A = l-ammont totali allokat

n = nunmru totali ta’ kontropartijiet

ai = ammont tal-offerta tal-kontroparti ith

all% = persentaġġ tal-allokazzjoni

alli = ammont totali allokat lill-kontroparti ith

5.1.5.2. Sejħiet għal offerti b’rata varjabbli f’euro

Fl-allokazzjoni ta’ sejħiet għal offerti b’rata varjabbli li jipprovdu likwidità fl-euro, l-offerti huma elenkati f’ordni dixxendenti ta’ rati ta’ imgħax offruti. Offerti bil-livelli l-aktar għoljin ta’ rati ta’ imgħax jiġu sodisfatti l-ewwel u offerti sussegwenti b’rati iktar baxxi ta’ imgħax suċċessiv huma aċċettati sakemm il-likwidità totali li għandha tiġi assorbita tiġi eżawrita. Jekk, fil-livell tal-inqas rata ta’ imgħax aċċettat (jiġifieri r-rata ta’ imgħax marġinali), l-ammont aggregat totali tal-offerta jeċċedi l-ammont li jibqa’ li għandu jiġi allokat, l-ammont li jibqa’ għandu jiġi allokat pro rata fost l-offerti skont il-proporzjon tal-ammont li jibqa’ li għandu jiġi allokat għall-offerta tal-ammont totali bir-rata ta’ imgħax marġinali (ara l-Kaxxa 5). L-ammont allokat lil kull kontroparti jiġi aġġustat sal-eqreb euro.

Fl-allokazzjoni ta’ sejħiet għal offerti b’rata varjabbli li jassorbu l-likwidità (li jistgħu jintużaw għall-ħruġ ta’ ċertifikati ta’ dejn tal-BĊE u l-ġbir ta’ depożiti għal terminu fiss), l-offerti huma elenkati f’ordni axxendenti ta’ rati ta’ imgħax offruti (jew f’ordni dixxendenti ta’ prezzijiet offruti). Offerti bil-livelli l-aktar baxxi ta’ rata ta’ imgħax (l-ogħla prezz) jiġu sodisfatti l-ewwel u offerti sussegwenti b’rati ogħla ta’ imgħax suċċessiv (offerti bi prezzijiet aktar baxxi) huma aċċettati sakemm il-likwidità totali li għandha tiġi assorbita tiġi eżawrita. Jekk, fil-livell tal-ogħla rata ta’ imgħax aċċettat (l-aktar prezz baxx) (jiġifieri r-rata/prezz ta’ imgħax marġinali), l-ammont aggregat totali tal-offerta jeċċedi l-ammont li jibqa’ li għandu jiġi allokat, l-ammont li jibqa’ għandu jiġi allokat pro rata fost l-offerti skont il-proporzjon tal-ammont li jibqa’ li għandu jiġi allokat għall-ammont totali tal-offerta b’rata/prezz ta’ imgħax marġinali (ara l-Kaxxa 5). Għall-ħruġ taċ-ċertifikati ta’ dejn tal-BĊE, l-ammont allokat lil kull kontroparti jiġi aġġustat sal-eqreb multiplu tad-denominazzjoni taċ-ċertifikati tad-dejn tal-BĊE. Għal operazzjonijiet oħra li jassorbu l-likwidità, l-ammont allokat lil kull kontroparti jiġi aġġustat sal-eqreb euro.

Il-BĊE jista’ jiddeċiedi li jalloka ammont minimu lil kull oblatur li jirbaħ fis-sejħiet għal offerti b’rata varjabbli.

Il-persentaġġ tal-allokazzjoni bir-rata ta’ imgħax marġinali huwa:

L-allokazzjoni lill-kontroparti ith bir-rata ta’ imgħax marġinali huwa:

all (rm ) i = all%(rm ) × a(rm)i

L-ammont totali allokat lill-kontroparti ith huwa:

fejn:

A = ammont totali allokat

r s = offerta tar-rata ta’ imgħax sth mill-kontropartijiet.

n = numru totali ta’ kontropartijiet

a(r s ) i = offerta ta’ ammont bir-rata ta’ imgħax sth (r s ) mill-kontroparti ith

a(r s ) = offerta tal-ammont totali bir-rata tal-imgħax sth (r s )

r m = rata ta’ imgħax marġinali: r 1 ≥ rs ≥ rm għal sejħa ta’ offerti li tipprovdi l-likwidità rm ≥ rs ≥ r 1 għal sejħa ta’ offerti li tassorbi l-likwidità

r m-1 = rata ta’ imgħax qabel ir-rata tal-imgħax marġinali (l-aħħar rata ta’ imgħax fejn l-offerti jiġu sodisfatti kompletament): rm–1 > rm għal sejħa ta’ offerti li tipprovdi l-likwidità rm > r m–1 għal sejħa ta’ offerti li tassorbi l-likwidità

all%(r m ) = persentaġġ tal-allokazzjoni bir-rata ta’ imgħax marġinali

all(r s ) i = allokazzjoni lill-kontroparti ith bir-rata tal-imgħax sth

all i = ammont totali allokat lill-kontroparti ith

5.1.5.3. Sejħiet għal offerti swap ta’ kambju barrani b’rata varjabbli

Fl-allokazzjoni ta’ sejħiet għal offerti swap ta’ kambju barrani b’rata varjabbli li jipprovdu likwidità, l-offerti huma elenkati f’ordni axxendenti tal-kwotazzjonijiet tal-punt ta’ swap ( 40 ). L-offerti bi kwotazzjonijiet l-aktar baxxi tal-punti ta’ swap huma sodisfatti l-ewwel u kwotazzjonijiet b’punt ta’ swap suċċessivament ogħla huma aċċettati sakemm l-ammont kollu ta’ valuta fissa li għandha tiġi allokata jittieħed. Jekk, fil-livell tal-ogħla punt ta’ swap aċċettat (jiġifieri il-kwotazzjoni tal-punt ta’ swap marġinali), l-ammont aggregat totali tal-offerta jeċċedi l-ammont li jibqa’ li għandu jiġi allokat, l-ammont li jibqa’ għandu jiġi allokat pro rata fost l-offerti skont il-proporzjon tal-ammont li jibqa’ li għandu jiġi allokat għall-ammont totali tal-offerta tal-kwotazzjoni tal-punt ta’ swap marġinali (ara l-Kaxxa 6). L-ammont allokat lil kull kontroparti jiġi aġġustat sal-eqreb euro.

Fl-allokazzjoni ta’ sejħiet għal offerti ta’ kambju barrani b’rata varjabbli li jassorbu likwidità, l-offerti huma elenkati f’ordni dixxendenti ta’ kwotazzjonijiet tal-punt ta’ swap offruti. L-offerti bl-ogħla kwotazzjonijiet tal-punti ta’ swap huma sodisfatti l-ewwel u kwotazzjonijiet b’punt ta’ swap suċċessivament aktar baxxi huma aċċettati sakemm l-ammont kollu ta’ valuta fissa li għandha tiġi allokata jittieħed. Jekk, fil-livell tal-kwotazzjoni tal-punt aktar baxx ta’ swap aċċettat (jiġifieri l-kwotazzjoni tal-punt ta’ swap marġinali), l-ammont aggregat totali tal-offerta jeċċedi l-ammont li jibqa’ li għandu jiġi allokat, l-ammont li jibqa’ għandu jiġi allokat pro rata fost l-offerti skont il-proporzjon tal-ammont li jibqa’ li għandu jiġi allokat għall-ammont totali tal-offerta fil-kwotazzjoni tal-punt ta’ swap marġinali (ara l-Kaxxa 6). L-ammont allokat lil kull kontroparti jiġi aġġustat sal-eqreb euro.

5.1.5.4. Tip ta’ rkant

Gal sejħiet għal offerti b’rata varjabbli, l-Eurosistema tista’ tapplika jew rata waħda jew rata multipla għall-proċeduri tal-irkant. F’irkant b’rata waħda (irkant Olandiż), l-allokazzjoni tar-rata ta’ imgħax/prezz/punt ta’ swap applikata għall-offerti kollha sodisfatti hija ugwali għar-rata marġinali ta’ imgħax/prezz/punt ta’ swap (jiġifieri dak fejn l-allokazzjoni totali tkun ttieħdet). F’irkant b’rata multipla (irkant Amerikan), l-allokazzjoni tar-rata ta’ imgħax/prezz/punt ta’ swap hija ugwali għar-rata ta’ imgħax/prezz punt ta’ swap offrut għal kull offerta individwali.

Il-persentaġġ tal-allokazzjoni fil-kwotazzjoni tal-punt ta’ swap marġinali huwa:

L-allokazzjoni lill-kontroparti ith fil-kwotazzjoni tal-punt ta’ swap marġinali huwa:

all (Δ m ) i = all% (Δ m ) × a(Δm)i

L-ammont totali allokat lill-kontroparti ith huwa:

fejn:

A = ammont totali allokat

Δ s = offerta ta’ punt ta’ swap sth mil-kontropartijiet

n = numru totali tal-kontropartijiet

a(Δ s ) i = offerta ta’ ammont fil-kwotazzjoni tal-punt ta’ swap (Δs) mill-kontroparti ith

a(Δ s ) = offerta ta’ ammont totali fil-kwotazzjoni tal-punt ta’ swap sth (Δs)

Δ m = kwotazzjoni tal-punt swap marinali: Δ m ≥ Δ s ≥ Δ1 għal swap ta’ kambju barrani li jipprovdi likwidità Δ1 ≥ Δ s ≥ Δ m għal swap ta’ kambju barrani li jipprovdi likwidità

Δ m-1 = kwotazzjoni tal-punt ta’ swap qabel il-kwotazzjoni tal-punt ta’ swap marġinali (l-aħħar kwotazzjoni tal-punt ta’ swap fejn l-offerti jiġu sodisfatti għal kollox), Δ m > Δ m–1 għal swap ta’ kambju barrani li jipprovdi likwidità Δ m–1 > Δ m għal swap ta’ kambju barrani li jipprovdi likwidità

all%(Δ m ) = persentaġġ ta’ allokazzjoni fil-kwotazzjoni tal-punt ta’ swap marġinali

all(Δ s ) i = allokazzjoni lill-kontroparti ith fil-kwotazzjoni tal-punt ta’ swap sth

all i = ammont totali allokat lill-kontroparti ith

5.1.6. Tħabbir tar-riżultati tas-sejħiet għal offerti

Ir-riżultati tas-sejħiet għal offerti standard u mgħaġġla jitħabbru pubblikament permezz ta’ servizzi tal-aħbarijiet u s-sit elettroniku tal-BĊE. Barra minn hekk, il-BĊNi jistgħu jħabbru r-riżultat tal-allokazzjoni direttament lill-kontropartijiet mingħajr aċċess għas-servizzi tal-aħbarijiet. Il-messaġġ tar-riżultat tas-sejħa għal offerti pubblika normalment ikun fih l-informazzjoni li ġejja:

(a) in-numru ta’ referenza tal-operazzjoni tas-sejħa għal offerti;

(b) id-data tal-operazzjoni tas-sejħa għal offerti;

(c) it-tip ta’ operazzjoni;

(d) il-maturità tal-operazzjoni;

(e) l-ammont totali tal-offerta tal-kontropartijiet tal-Eurosistema;

(f) in-numru ta’ oblaturi;

(g) il-valuti involuti (fil-każ ta’ swaps tal-kambju barrani);

(h) l-ammont totali allokat;

(i) il-persentaġġ ta’ allokazzjoni (fil-każ ta’ sejħiet għal offerti b’rata fissa);

(j) ir-rata tal-kambju tal-mument (fil-każ ta’ swaps tal-kambju barrani);

(k) ir-rata ta’ imgħax marġinali/prezz/punt ta’ swap aċċettat u l-persentaġġ ta’ allokazzjoni fir-rata ta’ imgħax marġinali/prezz/punt ta’ swap (fil-każ ta’ sejħiet għal offerti b’rata varjabbli);

(l) ir-rata minima tal-offerta, ir-rata massima tal-offerta u r-rata tal-allokazzjoni medja peżata (fil-każ ta’ rkantijiet b’rata multipla),

(m) id-data tal-bidu u d-data tal-maturità tal-operazzjoni (jekk applikabbli) jew id-data tal-valur u d-data tal-maturità tal-istrument (fil-każ tal-ħruġ ta’ ċertifikati ta’ dejn tal-BĊE);

(n) l-ammont minimu individwali tal-allokazzjoni (jekk ikun hemm);

(o) il-proporzjon ta’ allokazzjoni minimu (jekk ikun hemm);

(p) id-denominazzjoni taċ-ċertifikati (fil-każ ta’ ħruġ ta’ ċertifikati ta’ dejn tal-BĊE); u

(q) il-kodiċi ISIN tal-ħruġ (fil-każ tal-ħruġ ta’ ċertifikati ta’ dejn tal-BĊE).

Il-BĊNi jiċċertifikaw direttament ir-riżultat tal-allokazzjoni individwali lill-kontropartijiet li jirbħu l-offerta.

▼M1

Jekk ir-riżultat tas-sejħa għall-offerti jkun fih informazzjoni żbaljata fir-rigward ta’ kwalunkwe mill-fuq imsemmija, il-BĊE jirriżerva d-dritt li jieħu kull azzjoni li jqis xierqa biex tiġi korretta din l-informazzjoni żbaljata.

▼B

5.2. Proċeduri għall-operazzjonijiet bilaterali

5.2.1. Konsiderazzjonijiet ġenerali

Il-BĊNi jistgħu jeżegwixxu operazzjonijiet fuq il-bażi ta’ proċeduri bilaterali. Dawn il-proċeduri bilaterali jistgħu jintużaw għal operazzjonijiet ta’ rfinar f’suq miftuħ u operazzjonijiet diretti strutturali ( 41 ). Dawn huma definiti f’sens wiesa’ bħala proċeduri fejn l-Eurosistema twettaq tranżazzjoni ma’ kontroparti waħda jew uħud minnhom mingħajr sejħa għal offerti. F’dan ir-rigward, żewġ tipi ta’ proċeduri bilaterali jistgħu jintagħrfu: operazzjonijiet fejn il-kontropartijiet jiġu kkuntattjati direttament mill-Eurosistema, u l-operazzjonijiet eżegwiti permezz ta’ boroż u aġenti tas-suq.

5.2.2. Kuntatt dirett mal-kontropartijiet

F’din il-proċedura, l-BĊNi jikkuntattjaw direttament kontroparti waħda domestika jew uħud minnhom, li jintgħażlu skont il-kriterji speċifikati fit-Taqsima 2.2. Skont l-istruzzjonijiet preċiżi mogħtija mill-BĊE, il-BĊNi jiddeċiedu dwar jekk jidħlux f’negozju mal-kontropartijiet. It-tranżazzjonijiet jiġu ffinalizzati permezz tal-BĊNi.

Jekk il-Kunsill Governattiv tal-BĊE jkollu jiddeċiedi li, f’cirkustanzi eċċezzjonali, operazzjonijiet bilaterali jistgħu jkunu eżegwiti wkoll mill-BĊE nnifsu (jew minn BĊN wieħed jew xi uħud mill-BĊNi li jaġixxu bħala l-fergħa operattiva tal-BĊE), il-proċeduri għal dawk l-operazzjonijiet għandhom ikunu adattati b’dan il-mod. F’dan il-każ, il-BĊE (jew il-/BĊN(i) li jaġixxi/u bħala l-fergħa operattiva tal-BĊE) jikkuntattjaw direttament kontroparti waħda jew uħud minnhom fiż-żona tal-euro, magħżula skont il-kriterji speċifikati fit-Taqsima 2.2. Il-BĊE (jew il-bank/BĊN(i) li jaġixxi/u bħala l-fergħa ta’ operazzjoni tal-BĊE) jiddeċiedu jekk jidħlux f’negozju mal-kontropartijiet. It-tranżazzjonijiet għandhom madanakollu jitlestew b’mod deċentralizzat permezz tal-BĊNi.

Operazzjonijiet bilaterali permezz ta’ kuntatt dirett ma’ kontropartijiet jistgħu jiġu applikati għal tranżazzjonijiet irriversjati, tranżazzjonijiet diretti, swaps tal-kambju barrani u l-ġbir ta’ depożiti b’terminu fiss.

5.2.3. Operazzjonijiet eżegwiti permezz ta’ boroż u aġenti tas-suq

Il-BĊNi jistgħu jeżegwixxu tranżazzjonijiet diretti permezz ta’ boroż u aġenti tas-suq. Għal dawn l-operazzjonijiet, il-firxa tal-kontropartijiet mhijiex ristretta a priori u l-proċeduri huma adattati għal konvenzjonijiet tas-suq għall-istrumenti tad-dejn innegozjati.

5.2.4. Tħabbir ta’ operazzjonijiet ta’ sejħiet għal offerti

Operazzjonijiet bilaterali m’humiex normalment imħabbra pubblikament bil-quddiem. Barra minn dan, il-BĊE jista’ jiddeċiedi li ma jħabbarx pubblikament ir-riżultati ta’ operazzjonijiet bilaterali.

5.2.5. Jiem ta’ operazzjoni

Il-BĊE jista’ jiddeċiedi li jwettaq operazzjonijiet bilaterali ta’ rfinar f’kull jum tan-negozju tal-Eurosistema. Il-BĊNi biss tal-Istati Membri fejn il-jum tal-kummerċ, il-jum li fih isir is-saldu u l-jum li fih jsiru r-rimborżi huma jiem tan-negozju tal-BĊE jipparteċipaw f’dawk l-operazzjonijiet.

Operazzjonijiet bilaterali diretti għal finijiet strutturali huma normalment imwettqa u mitmuma biss fil-jiem li huma jiem tan-negozju tal-BĊN fl-Istati Membri kollha.

5.3. Proċeduri ta’ saldu

5.3.1. Konsiderazzjonijiet Ġenerali

Tranżazzjonijiet tal-flus dwar l-użu tal-faċilitajiet permanenti tal-Eurosistema jew għall-parteċipazzjoni f’operazzjonijiet ta’ suq miftuħ jiġu mħallsa fil-kontijiet tal-kontropartijiet mal-BĊNi jew fil-kontijiet tal-banek tas-saldu li jipparteċipaw fit-TARGET2. Tranżazzjonijiet fi flus jiġu rregolati biss wara (jew fil-mument ta’) t-trasferiment finali tal-assi sottostanti l-operazzjoni. Dan jimplika li l-assi sottostanti jinħtieġu jew li jkunu ġew depożitati minn qabel f’kont ta’ kustodja sigura fil-BĊNi jew li jitħallsu fuq bażi ta’ intraday kunsinna-kontra-ħlas mal-banek ċentrali msemmijin. It-trasferiment tal-assi sottostanti huwa eżegwit permezz tal-kontijiet ta’ saldu ta’ titoli tal-kontropartijiet mal-SSSs li jissodisfaw l-istandards minimi tal-BĊE ( 42 ). Il-kontropartijiet mingħajr kont ta’ kustodja sigura ma’ BĊN jew ma’ kont ta’ saldu tat-titoli ma’ SSS li jissodisfa l-istandards minimi tal-BĊE jistgħu jirregolaw it-tranżazzjonijiet tal-assi sottostanti permezz tal-kont ta’ saldu ta’ titoli jew il-kont ta’ kustodja sigura ta’ istituzzjoni ta’ kreditu korrispondenti.

Aktar dispożizzjonijiet li jirrelataw ma’ proċeduri ta’ saldu huma definiti fl-arranġamenti kuntrattwali applikati mill-BĊNi (jew l-BĊE) għall-istrumenti speċifiċi ta’ politika monetarja. Il-proċeduri ta’ saldu jistgħu jkunu ftit differenti bejn il-BĊNi minħabba d-differenzi fil-liġi nazzjonali jew il-prattiċi operattivi.







Tabella 3 Dati normali għal saldu ta’ operazzjonijiet ta’ suq miftuħ tal-Eurosistema (1) Strument tal-politika monetarja Data ta’ saldu għal operazzjonijiet ibbażati fuq sejħiet għal offerti standard Data ta’ saldu għal operazzjonijiet ibbażati fuq sejħiet għal offerti mgħaġġla jew proċeduri bilaterali Tranżazzjonijiet irriversjati T + 1 (2) T Tranżazzjonijiet diretti — Skont il-konvenzjoni tas-suq għal assi sottostanti Ħruġ ta’ ċertifikati ta’ dejn tal-BĊE T + 2 — Swaps tal-kambju barrani — T, T + 1 or T + 2 Ġbir ta’ depożiti b’terminu fiss — T (1) T tirriferi għal jum ta’ negozju. Id-data tas-saldu tirreferi għall-jiem tan-negozju tal-Eurosistema. (2) Jekk id-data tas-saldu normali għall-operazzjonijiet ta’ rifinanzjament ewlenin jew fit-tul tikkoinċidi ma’ btala bankarja, il-BĊE jista’ jiddeċiedi li japplika data ta’ ħlas differenti, bl-għażla ta’ saldu fl-istess jum. Id-dati tas-saldu għall-operazzjonijiet ta’ rifinanzjament ewlenin huma speċifikati bil-quddiem fil-kalendarju ta’ operazzjonijiet tas-sejħiet għal offerti tal-Eurosistema (ara t-Taqsima 5.1.2).

5.3.2. Saldu ta’ operazzjonijiet ta’ suq miftuħ

Operazzjonijiet ta’ suq miftuħ ibbażati fuq sejħiet għal offerti standard (jiġifieri l-operazzjonijiet ta’ rifinanzjament ewlenin, operazzjonijiet ta’ rifinanzjament fuq perijodu itwal u operazzjonijiet strutturali) normalment jiġu regolati fl-ewwel jum li jiġi wara l-jum tal-kummerċ li fih it-TARGET2 u l-SSSs relevanti kollha huma miftuħin. Iżda, il-ħruġ ta’ ċertifikati ta’ dejn tal-BĊE jiġi rregolat fit-tieni jum wara l-jum tal-kummerċ meta t-TARGET2 u l-SSSs rilevanti kollha jkunu miftuħin. Bħala punt ta’ prinċipju, l-Eurosistema timmira li tirregola t-tranżazzjonijiet kollha relatati mal-operazzjonijiet tagħha ta’ suq miftuħ fl-istess żmien fl-Istati Membri kollha mal-kontropartijiet kollha li jkunu pprovdew assi sottostanti suffiċjenti. Iżda, minħabba l-limiti operattivi u l-karatterisitiċi tekniċi tal-SSSs, il-ħin fil-jum tas-saldu ta’ operazzjonijiet ta’ suq miftuħ jista’ jvarja ġewwa ż-żona tal-euro. Il-ħin tas-saldu tal-operazzjonijiet ta’ rifinanzjament ewlenin u fuq perijodu itwal normalment jikkoinċidi mal-ħin tar-rimborż ta’ operazzjoni ta’ qabel ta’ maturità korrispondenti.

L-Eurosistema għandha l-għan li tirregola operazzjonijiet ta’ suq miftuħ ibbażati fuq sejħiet għal offerti mgħaġġla u proċeduri bilaterali fil-jum tal-kummerċ. Iżda, l-Eurosistema tista’ tapplika kultant għal raġunijiet operattivi dati ta’ saldu oħrajn għal dawn l-operazzjonijiet, partikolament għal tranżazzjonijiet diretti u swaps ta’ valuta barranija (ara t-Tabella 3).

5.3.3. Proċeduri tat-tmiem il-jum

Il-proċeduri tat-tmiem il-jum huma speċifikati fid-dokumentazzjoni li għandhom x’jaqsmu mat-TARGET2. Bħala regola ġenerali, it-TARGET2 jagħlaq fis-6 p.m. ħin tal-BĊE (CET). L-ebda ordnijiet oħra ta’ ħlas ma jiġu aċċettati għall-ipproċessar fit-TARGET2 wara l-ħin tal-għeluq, għalkemm l-ordnijiet ta’ ħlas aċċettati qabel il-ħin tal-għeluq xorta jiġu pproċessati. It-talbiet tal-kontropartijiet għall-aċċess għall-faċilità ta’ self marġinali jew għall-faċilità ta’ depożitu għandhom jintbagħtu lill-BĊN rispettiv mhux aktar tard minn 15-il minuta wara l-ħin tal-għeluq tat-TARGET2. L-iskadenza biex jintalab l-aċċess għall-faċilitajiet permanenti tal-Eurosistema hija posposta bi 15-il minuta oħra fl-aħħar jum tan-negozju tal-Eurosistema ta’ perijodu ta’ żamma ta’ riżerva minima.

Kull bilanċ negattiv fil-kontijiet ta’ saldu fit-TARGET2 ta’ kontropartijiet eliġibbli li jibqgħu wara l-finalizzazzjoni tal-proċeduri ta’ kontroll tal-aħħar jum tax-xogħol jiġi awtomatikament ikkunsidrat bħala talba għar-rikors għal self marġinali (ara t-Taqsima 4.1).

KAPITOLU 6

ASSI ELIĠIBBLI

6.1. Konsiderazzjonijiet ġenerali

L-Artikolu 18.1 tal-Istatut tas-SEBĊ jippermetti lill-BĊE u lill-BĊNi li jagħmlu tranżazzjonijiet fis-swieq finanzjarji billi jixtru u jbiegħu assi sottostanti direttament jew skont ftehim ta’ xiri mill-ġdid u jeħtieġ li l-operazzjonijiet ta’ kreditu tal-Eurosistema jkunu bbażati fuq kollateral adegwat. Għaldaqstant, l-operazzjonijiet kollha tal-Eurosistema li jipprovdu likwidità huma bbażati fuq assi sottostanti provduti mill-kontropartijiet jew fil-forma ta’ trasferiment ta’ proprjetà tal-assi (fil-każ ta’ tranżazzjonijiet diretti jew ta’ ftehim ta’ xiri mill-ġdid) jew fil-forma ta’ rahan, assenjazzjoni jew piż mogħti fuq assi rilevanti (fil-każ ta’ self kollateralizzat) ( 43 ).

Bl-għanijiet li l-Eurosistema tiġi protetta milli tagħmel telf fl-operazzjjonijiet tal-politika monetarja tagħha, u jiġi assigurat trattament ugwali tal-kontropartijiet u titjieb fl-effiċjenza u t-trasparenza operattiva, l-assi sottostanti għandhom jikkonformaw ma’ ċerti kriterji sabiex ikunu eliġibbli għal operazzjonijiet tal-politika monetarja tal-Eurosistema. L-Eurosistema żviluppat qafas wieħed għal assi eliġibbli komuni għall-operazzjonijiet ta’ kreditu tal-Eurosistema. Dan il-qafas wieħed, imsejjaħ ’lista Waħda’ wkoll, daħal fis-seħħ fl-1 ta’ Jannar 2007 u ħa post is-sistema b’żewġ saffi li kien ilu fis-seħħ mill-bidu tat-tielet stadju tal-unjoni ekonomika u monetarja.

Il-qafas wieħed jikkomprendi żewġ klassijiet ta’ assi distinti, assi negozjabbli u assi mhux negozjabbli. Ma ssir ebda distinzjoni bejn iż-żewġ klassijiet ta’ assi fir-rigward tal-kwalità tal-assi u l-eliġibbiltà tagħhom għat-tipi varji ta’ operazzjonijiet tal-politika monetarja tal-Eurosistema, ħlief li assi mhux negozjabbli ma jintużawx mill-Eurosistema għal tranżazzjonijiet diretti. L-assi eliġibbli għall-operazzjonijiet tal-politika monetarja tal-Eurosistema jistgħu jintużaw ukoll bħala assi sottostanti għal kreditu intraday.

Il-kriterji tal-eliġibbiltà għaż-żewġ klassijiet ta’ assi huma uniformi fiż-żona tal-euro u jidhru fit-Taqsima 6.2 ( 44 ). Biex jiġi żgurat li ż-żewġ klassijiet ta’ assi jikkonformaw mal-istess standards ta’ kreditu, twaqqaf qafas ta’ valutazzjoni ta’ kreditu tal-Eurosistema (ECAF), li jiddependi minn sorsi ta’ valutazzjoni ta’ kreditu differenti. Il-proċeduri u r-regoli li jistabbilixxu u jikkontrollaw il-ħtieġa tal-Eurosistema ta’ “standards ta’ kreditu għoljin” għall-kollateral eliġibbli kollu huma mniżżlin fit-Taqsima 6.3. Il-miżuri ta’ kontroll ta’ riskju u l-prinċipji ta’ valutazzjoni gall-assi sottostanti huma stabbiliti fit-Taqsimiet 6.4 u 6.5. Il-kontropartijiet tal-Eurosistema jistgħu jużaw assi eliġibbli fuq bażi transkonfinali (ara t-Taqsima 6.6).

6.2. Speċifikazzjonijiet ta’ eliġibbiltà għall-assi sottostanti

Il-BĊE jistabbilixxi, iżomm u jippubblika lista ta’ assi negozjabbli eliġibbli ( 45 ). L-Eurosistema għandha tagħti biss parir lill-kontropartijiet fir-rigward tal-eliġibbiltà bħala kollateral tal-Eurosistema, jekk assi negozjabbli li jkunu inħarġu diġà jew assi mhux negozjabbli pendenti jiġu sottomessi lill-Eurosistema bħala kollateral. Għaldaqstant m’għandu jkun hemm l-ebda parir ta’ qabel il-ħruġ;

6.2.1. Kriterji ta’ eliġibbiltà għal assi negozjabbli

Ċertifikati ta’ dejn maħruġin mill-BĊE u ċertifikati ta’ dejn maħruġin mill-BĊNi qabel id-data tal-adozzjoni tal-euro fl-Istati Membru rispettiv huma eliġibbli.

Biex tiġi ddeterminata l-eliġibbiltà ta’ assi negozjabbli oħrajn, il-kriterji ta’ eliġibbiltà li ġejjin huma applikati (ara wkoll it-Tabella 4):

▼M1

6.2.1.1. Tip ta’ attiv

1. Rekwiżiti komuni għall-eliġibbiltà

Huwa għandu jkun strument ta’ dejn li jkollu:

(a) ammont prinċipali li huwa fiss u mingħajr kundizzjoni ( 46 ); u

(b) kupun li ma jistax jirriżulta fi fluss negattiv ta’ flus kontanti u huwa wieħed minn dawn li ġejjin: (i) kupuni fissi, żero, u multi-step, i.e. strumenti bi skeda ta’ kupuni predefinita u valuri tal-kupun predefiniti; (ii) kupuni flat varjabbli marbutin ma’ indiċi wieħed biss li jikkorrispondi ma’ rata tas-suq tal-flus tal-euro eż. EURIBOR, LIBOR u indiċijiet simili, jew rata kostanti ta’ tpartit ta’ maturità, eż. indiċijiet CMS, EIISDA, EUSA; (iii) kupuni varjabbli marbutin ma’ indiċi wieħed biss li jikkorrispondi ma’ rata tas-suq tal-flus tal-euro eż. EURIBOR, LIBOR u indiċijiet simili, jew rata kostanti ta’ tpartit ta’ maturità, eż. indiċijiet CMS, EIISDA, EUSA; (iv) kupuni varjabbli, flat, leveraged u de-leveraged marbutin mar-rendiment ta’ bond tal-gvern taż-żona tal-euro li għandu maturità ta’ sena jew anqas (jew indiċi jew rendiment tal-punt ta’ referenza gross); (v) floaters tal-inflazzjoni flat marbutin ma’ indiċijiet tal-inflazzjoni taż-żona tal-euro, li ma fihom ebda discrete range, range accrual, ratchet jew strutturi komplessi simili.

L-istrutturi ta’ kupun li ġejjin huma esklużi: il-floaters kollha marbutin ma’ rati ta’ imgħax ta’ valuta barranija, indiċijiet u rati ta’ imgħax ta’ komoditajiet u ekwitajiet, dual floaters u floaters marbutin ma’ firxiet ta’ tpartit (swap spreads) jew ma’ kombinazzjoni oħra ta’ indiċijiet, u kull tip ta’ ratchet u kupuni ta’ range accrual, kif ukoll floaters inversi u kupuni li jiddependu fuq klassifikazzjoni tal-kreditu. Barra minn dan, huma esklużi strutturi ta’ termini kumplessi bħal ma huma target redemption notes u opzjonijiet biex jinbidel it-tip ta’ kupun permezz tal-użu ta’ drittijiet ta’ bejgħ addizzjonali.

Kupuni eliġibbli m’għandhomx ikollhom opzjonijiet għall-emittent, jiġifieri m’għandhomx jawtorizzaw bidliet fid-definizzjoni ta’ kupun matul il-ħajja tal-istrument li huma kontinġenti fuq deċiżjoni tal-emittent. Barra minn dan, jekk jeżistu limiti minimi jew massimi, dawn għandhom ikunu fissi u predefiniti. Il-klassifikazzjoni ta’ strument fir-rigward tal-kupun tiegħu, f’każ li l-kupun huwa multi-step, għandha tkun ibbażata fuq perspettiva li tħares ‘il quddiem.

In-nonkonformità mal-fuq imsemmija kriterji ta’ eliġibbiltà tipprekludi wkoll assi milli jkunu eliġibbli anke jekk japplikaw biss għal partijiet tal-istruttura ta’ remunerazzjoni (bħal ma huwa premium) u anke jekk ħlas ta’ kupun li mhuwiex negattiv u l-ħlas lura ta’ mill-anqas l-ammont prinċipali huma espliċitament iggarantiti.

Ir-rekwiżiti fil-paragrafu 1(a) u (b) japplikaw sakemm l-obbligu jkun twettaq. Strumenti ta’ dejn ma jistgħux jirriżultaw fi drittijiet għall-kapital u/jew l-imgħax li jkunu subordinati għad-drittijiet ta’ detenturi ta’ strumenti ta’ dejn oħrajn tal-istess emittent.

2. Kriterji ta’ eliġibbiltà addizzjonali applikabbli għal titoli ggarantiti minn assi

Għall-finijiet tal-qafas legali tal-Eurosistema fir-rigward tal-politika monetarja, bonds koperti mhumiex meqjusin bħala titoli ggarantiti minn assi.

Paragrafu 1(a) ma japplikax għal titoli ggarantiti minn assi. L-Eurosistema tivvaluta l-eliġibbiltà ta’ titoli ggarantiti minn assi fil-konfront tal-kriterji addizzjonali stabbiliti f’din it-Taqsima.

It-titoli li jiġġeneraw il-fluss ta’ kontanti li jiggarantixxu t-titoli ggarantitii minn assi għandhom jissodisfaw ir-rekwiżiti li ġejjin:

(a) l-akkwist ta’ dawn l-assi għandu jkun irregolat mil-liġi ta’ Stat Membu tal-UE;

(b) huma għandhom jinkisbu mill-oriġinatur jew mingħand intermedjarju permezz tal-istrument ta’ titolizzazzjoni b’għan speċjali b’mod li l-Eurosistema tqis bħala “bejgħ ta’ veru” li huwa inforzabbli kontra kull terza persuna, u lil hinn mill-kontroll tal-oriġinatur u l-kredituri tiegħu jew tal-intermedjarju u l-kredituri tiegħu, inkluż f’każ ta’ insolvenza tal-oriġinatur jew tal-intermedjarju ( 47 );

(c) huma għandhom joriġinaw u jinbiegħu lill-emittent minn oriġinatur inkorporat fiż-ŻEE u, jekk applikabbli, intermedjarju inkorporat fiż-ŻEE;

(d) huma m’għandhomx jikkonsistu, kollha kemm huma jew parzjalment, attwalment jew potenzjalment, minn se